text:
Dibetsa tsa rona ga se tse di tswang mo lefatsheng (4, 5)
10 Jaanong nna Paulo, ruri ke batla gore lo latele dilo tse ke lo di bolelelang. Fa ke bua le lona, ke etsa Keresete yo o boikokobetso e bile a le bonolo.+ Le fa go ntse jalo, bangwe ba lona ba re ke wa maemo a a kwa tlase fa ke na le lona,+ mme fa ke lo kwalela ke bua ke sa potapote.+2 Ke tshepa gore, fa ke na le lona ga nkitla ke tshwanelwa ke go nna pelokgale ke bo ke kgalema ka bogale bangwe ba ba tsayang gore re dira dilo go dumalana le dikeletso tsa lefatshe.*3 Gonne le fa re tshela mo lefatsheng leno,* ga re lwe jaaka batho ba lefatshe leno.4 Gonne dibetsa tsa ntwa ya rona ga se tse di tswang mo lefatsheng leno,+ mme ke tse re di newang ke Modimo;+ di na le maatla a go pitikolola dilo tse di nweleletseng kwa teng thata.5 Gonne re pitikolola dikakanyo le sekgoreletsi sengwe le sengwe se se kwa godimo se se dirang gore batho ba se ka ba itse Modimo,+ mme re laola kakanyo nngwe le nngwe jaaka legolegwa gore e ikobele Keresete;6 e bile re ipaakanyeditse go otlhaya mongwe le mongwe yo o sa reetseng,+ fa fela lo ka bontsha gore lo a reetsa.7 Lo atlhola go ya ka se lo se bonang. Fa mongwe a dumela gore ke wa ga Keresete, a a akanye gape ka kgang eno: Fela jaaka e le wa ga Keresete, le rona re ba ga Keresete.8 Gonne le fa nka ikgantsha thata ka taolo e Morena a re e neileng ya go lo kgothatsa e seng go lo kgoba marapo,+ nka se tlhabiwe ke ditlhong.9 Ga ke batle gore go lebege e kete ke leka go lo tshosa ka makwalo a me.10 Gonne ba re: “Makwalo a gagwe a re tlhotlheletsa gore re nne kutlo e bile a maatla, mme fa a na le rona o bokoa e bile puo ya gagwe e a nyatsega.”11 A motho yoo a lemoge gore se re se buang* ka makwalo fa re seyo, ke sone se re tla se dirang* fa re le teng.+12 Gonne ga re batle go ipapisa le batho ba ba itlotlomatsang, ba ba ikatlholang go ya ka se ba tsayang gore se siame.+ Fa ba ikatlhola ka tsela eno ba bontsha gore ga ba na tlhaloganyo.+13 Le fa go ntse jalo, ga re kitla re ikgantsha ka tiro e re sa e abelwang, mme re tla ikgantsha ka tiro e Modimo a re e abetseng, e bile seno se akaretsa go rerela le lona.+14 Mme gone, ga re a dira tiro e Modimo a sa re abelang yone fa re ne re tla kwa go lona, mme re ne re le ba ntlha go lo bolelela dikgang tse di molemo ka ga Keresete.+15 Nnyaa, ga re ikgantshe ka tiro e re sa e abelwang e motho yo mongwe a e dirileng ka natla, mme re solofela gore fa tumelo ya lona e ntse e gola, tiro e re e dirileng e tla oketsega mo go lona. Foo re tla kgona go dira se se oketsegileng,16 ka go bolela dikgang tse di molemo mo dinageng tse dingwe, gore re tle re se ka ra ikgantsha ka se batho ba bangwe ba setseng ba se dirile mo dikabelong tsa bone.17 “Mme yo o ikgantshang, a a ikgantshe mo go Jehofa.”*+18 Gonne Jehofa* o buelela motho yo a mo amogelang,+ mme ga a amogele motho yo o ipuelelang.+


c: text/html

text: 4 E re ka Keresete a ne a boga fa e ne e le motho,+ le lona ikemisetseng go akanya jaaka Keresete; ka gonne ope fela yo o bogang ga a tlhole a leofa,+2 gore mo nakong ya gagwe e e setseng, a se ka a tlhola a tshelela dikeletso tsa batho,+ mme a tshelele go dira thato ya Modimo.+3 Gonne nako e e fetileng e lekane gore lo bo lo dirile se ditšhaba di se ratang+ fa lo ne lo tswelela mo ditirong tsa boitshwaro jo bo repileng jwa go sa kgathale,* mo dikeletsong tse di sa laolesegeng, lo nwa beine mo go feteletseng, lo dira meletlo ya botlhapelwa, mekete ya go nwa le kobamelo ya medingwana e e makgapha.*+4 Ba a gakgamala ka gonne ga lo tlhole lo dira dilo tse di bosula le bone,* ka jalo ba a lo kgoba.+5 Mme batho bano ba tla atlholwa go ya ka ditiro tsa bone ke yo o ipaakanyeditseng go atlhola batshedi le baswi.+6 Tota e bile, ke gone ka moo dikgang tse di molemo di neng tsa bolelelwa le baswi,*+ gore le fa ba atlhotswe ka tsela e batho ba atlholang ka yone, ba tshele ba kaelwa ke moya wa Modimo.7 Mme bokhutlo jwa dilo tsotlhe bo atametse. Ka jalo, dirang ditshwetso tse di botlhale+ mme lo gopole go rapela ka metlha.+8 Mo godimo ga dilo tsotlhe, ratanang thata,+ ka gonne motho yo o nang le lorato o iketleeleditse go itshwarela ba bangwe ka metlha.+9 Amogelang baeng lo sa ngongorege.+10 E re ka lo le balebedi ba ba amogetseng bopelonomi jo bogolo* jwa Modimo jo bo bontshiwang ka ditsela tse di farologaneng, e bile mongwe le mongwe wa lona a amogetse mpho, e diriseng go direlana.+11 Fa mongwe a bua, a a bue jaaka e kete o bua ditaelo tse di tswang kwa Modimong; fa mongwe a direla, a a direle a ikaegile ka nonofo e Modimo a e mo nayang;+ gore mo dilong tsotlhe Modimo a galalediwe+ ka Jesu Keresete. Kgalalelo le maatla ke tsa gagwe ka bosakhutleng le go ya go ile. Amen.12 Baratwa, lo se ka lwa gakgamadiwa ke diteko tse di tshwanang le molelo tse lo lebanang le tsone,+ jaaka e kete lo diragalelwa ke selo se se sa tlwaelegang.13 Go na le moo, e re ka lo boga ka ntlha ya mabaka a a tshwanang le a Keresete+ a neng a boga ka one, tswelelang lo itumela,+ gore ka nako ya fa kgalalelo ya gagwe e tla bo e senolwa, lo tle lo phophome ka boitumelo.+14 Fa lo kgobelwa* leina la ga Keresete, lo tla itumela,+ ka gonne lo na le moya wa kgalalelo, e leng moya wa Modimo.15 Le fa go ntse jalo, a ope wa lona a se ka a boga ka gonne e le mmolai kgotsa legodu kgotsa motho yo o dirang dilo tse di bosula kgotsa yo o itshunyang nko mo dikgannyeng tsa batho ba bangwe.+16 Mme fa mongwe a boga ka gonne e le Mokeresete, a a se ka a tlhabiwa ke ditlhong,+ mme a a tswelele a galaletsa Modimo ka go tshela ka tsela e e bontshang gore ke Mokeresete.17 Gonne eno ke nako e e tlhomilweng ya gore katlholo e simolole ka batho ba* Modimo.+ Jaanong fa e simolola ka rona pele,+ go tla direga eng ka ba ba sa reetseng dikgang tse di molemo tsa Modimo?+18 “Mme fa e le gore motho yo o siameng o tshwanetse go dira ka natla gore a bolokwe, go tla direga eng tota ka moleofi le motho yo o sa ikobeleng Modimo?”+19 Ka jalo, a ba ba bogang ka gonne ba dira thato ya Modimo ba tswelele ba dira molemo e bile ba ipaya mo diatleng tsa Mmopi yo o ikanyegang.+

robotstxt: allowed

filter: keep


text:
ETSA TUMELO YA BONE | DAFIDE
“Tlhabano Ke ya Ga Jehofa”
DAFIDE o leka go feta mo gare ga masole a a ntseng a tshaba. Matlho a bone a tletse letshogo fa ba ntse ba tshaba ka ntlha ya baba ba bone. Ke eng se se ba tshositseng thata jaana? Dafide o tshwanetse a bo a ne a ba utlwa ba ntse ba boaboeletsa lefoko le le lengwe. E ne e le leina la monna mongwe. Fa Dafide a leba, o bona monna yo o ronokang a ema mo mokgatšheng, mokaloba yo o goletseng kwa godimo thata go gaisa ope fela yo Dafide a kileng a mmona.
Goliathe! Dafide o ne a kgona go tlhaloganya lebaka la go bo masole a Iseraele a ne a mo tshaba, e ne e le serintlha sa motho. Fa a sa apara seaparo sa gagwe sa ntwa, bokete jwa gagwe bo ka tswa bo ne bo lekana le jwa banna ba babedi ba ba maatla. Mme o ne a tshwere dibetsa tsa ntwa e bile e le motlhabani yo o maatla thata yo o nang le maitemogelo. Goliathe o ne a goa a galefile a gwetlha ntwa. Akanya fela o utlwa lentswe la gagwe le le maatla le utlwala mo dithabeng fa a ntse a sotla masole a Iseraele le kgosi ya one e bong Saulo. O ne a ba raya a re ba romele lesole lepe fela go tla go mo lwantsha gore ntwa eno e kgone go fela ka bonako!—1 Samuele 17:4-10.
Baiseraele ba ne ba mo tshaba. Kgosi Saulo le ene o ne a mo tshaba. Dafide o ne a bolelelwa gore go ne go setse go fetile kgwedi maemo a ntse jalo! Fa Goliathe a ntse a sotla Baiseraele letsatsi le letsatsi, go ne go se ope wa masole a Bafilisitia le a Baiseraele yo o neng a batla go simolola ntwa. Dafide o ne a tshwenyegile thata. Go ne go tlhabisa ditlhong tota go bona gore kgosi ya Iseraele le masole a gagwe, go akaretsa le bomogoloe Dafide ba bararo, ba ne ba tshaba mokaloba yono! Mo go Dafide, Goliathe yono wa moheitane o ne a sa sotle masole a Iseraele fela, o ne a tlontlolola Modimo wa Iseraele e bong Jehofa! A go ne go na le sengwe se lekawana leno le neng le ka se dira? Ke eng se re ka ithutang sone ka tumelo ya ga Dafide?—1 Samuele 17:11-14.
“MO TLOTSE, GONNE YO KE ENE!”
Mma re boele morago dikgwedi di le mmalwa. Go ne go setse go le lotlatlana fa Dafide a ntse a disitse dinku golo gongwe kwa dithabeng tse di gaufi le Bethelehema. E ne e le lekawana la maratagolejwa, gongwe a sa ntse a le mo dingwageng tsa bolesome, mosimane yo mohibitswana yo o nang le matlho a mantle. Fa a le nosi, o ne a tshameka harepa. O ne a kgatlhwa ke popo ya Modimo e bile e le setswerere mo mminong ka gonne o ne a fetsa nako e ntsi a ikatisa. Maitseboa mangwe Dafide o ne a bidiwa. Rraagwe o ne a batla go mmona ka bonako.—1 Samuele 16:12.
O ne a fitlhela rraagwe e bong Jese a tlotla le monnamogolo mongwe. E ne e le moporofeti yo o ikanyegang e bong Samuele. Jehofa o ne a mo rometse gore a ye go tlotsa ngwana mongwe wa ga Jese gore e nne kgosi e e latelang ya Iseraele! Samuele o ne a setse a bone bomogoloe Dafide ba le supa mme Jehofa o ne a mmoleletse gore ga a tlhophe ope wa bone. Fa Dafide a goroga, Jehofa o ne a raya Samuele a re: “Mo tlotse, gonne yo ke ene!” Samuele o ne a bula lenaka le le nang le oli e e kgethegileng mme a e tshela mo tlhogong ya ga Dafide fa pele ga bomogoloe. Go tloga ka nako eo, botshelo jwa ga Dafide bo ne jwa fetoga. Baebele ya re: “Moya wa ga Jehofa wa simolola go dira mo go Dafide go tloga ka letsatsi leo go ya pele.”—1 Samuele 16:1, 5-11, 13.
A Dafide o ne a simolola go ikgodisa ka gonne a tloditswe go nna kgosi e e latelang? Nnyaa, o ne a ikemiseditse go leta Jehofa gore a dirise moya wa gagwe go 1 Samuele 17:34-36; Isaia 31:4.mo itsise gore ke leng a tshwanetseng go sikara maikarabelo a go nna kgosi ya Iseraele. Fa a ntse a letile jalo, o ne a tswelela ka tiro ya gagwe ya go nna modisa. E ne e le tiro e a neng a e rata e bile a e dira ka bopelokgale. Letsomane la ga rraagwe le kile la tlhaselwa makgetlo a mabedi, nako nngwe ke tau mme mo lekgetlong lengwe ke bera. Dafide ga a ka a ema kgakala a bo a leka go leleka dibatana tseno. Go na le moo, o ne a simolola go lwa le tsone go sireletsa letsomane la ga rraagwe. Mo makgetlong ao oomabedi, o ne a bolaya dibatana tseo!—
Fa nako e ntse e ya, Dafide o ne a bidiwa gape. Kgosi Saulo o ne a utlwetse ka ene. Le fa gone Saulo e ne e sa ntse e le motlhabani yo o maatla, Jehofa o ne a sa tlhole a mo amogela ka gonne a ile a tlhokomologa ditaelo tsa Modimo. Jehofa o ne a sa tlhole a mo ema nokeng ka moya wa gagwe mme seo se ne se dira gore gangwe le gape kgosi e nne le moya o o bosula—e nne bogale, e belaele batho le go rata ntwa. Fa moya oo o o bosula o mo tsene, mmino e ne e le one fela o dirang gore a ikutlwe botoka. Banna bangwe ba ga Saulo ba ne ba utlwaletse gore Dafide ke rammino le motlhabani. Ka jalo, Dafide o ne a bidiwa gore e tle go nna rammino mo ntlong ya ga Saulo le go nna motsholadibetsa wa gagwe.—1 Samuele 15:26-29; 16:14-23.
Basha ba ka ithuta go le gontsi mo tumelong ya ga Dafide. Ela tlhoko gore o ne a fetsa nako e ntsi a dira dilo tse di neng di mo atametsa gaufi le Jehofa. Gape o ne a nna pelotelele fa a ntse a ithuta go nna le bokgoni jwa go dira ka diatla mme seo sa dira gore a bone tiro motlhofo. Sa botlhokwa le go feta, o ne a latela kaelo ya moya wa ga Jehofa. Ruri rotlhe re ithuta dithuto tsa botlhokwa mo sekaong sa gagwe!—Moreri 12:1.
“O SE KA WA LETLA PELO YA MONNA OPE YA PHUTLHAMA MO TENG GA GAGWE”
Fa Dafide a ntse a direla Saulo, gantsi o ne a ya gae go ya go disa letsomane la ga rragwe, ka dinako tse dingwe a tsamaya lobaka lo loleele. Nako nngwe Jese o ne a romela Dafide gore a ye go tlhola bomogoloe ba bararo ba e neng e le masole a ga Saulo. Dafide o ne a reetsa rraagwe mme a tseela bomogoloe dilwana tse ba neng ba di tlhoka a ya kwa Mokgatšheng wa Ela. Fa a goroga, o ne a gamaregile tota go bona seemo se re tlotlileng ka sone kwa tshimologong. Mephato e mebedi eno ya sesole e ne e eme e lebane mo matlhakoreng a mabedi a mokgatšha ono.—1 Samuele 17:1-3, 15-19.
Dafide o ne a sa kgone go itshokela se a se bonang. Go tla jang gore masole a Modimo yo o tshelang e bong Jehofa, a tshabe motho fela yo o sa reng sepe, le gone e le moheitane? Dafide o ne a tsaya gore Goliathe o sotla Jehofa ka tlhamalalo. Ka jalo, o ne a simolola go tlotla le masole gore ba ka fenya Goliathe jang. Go ise go ye kae, mogoloe Dafide e bong Eliabe o ne a utlwa se Dafide a neng a se bua. O ne a kgalema Dafide ka bogale, a mo latofatsa gore o ne a tlile go leba batho ba bolawa kwa ntweng. Mme Dafide o ne a mo araba a re: “Ke dirile eng jaanong? A e ne e se lefoko fela?” Go tswa foo, o ne a nna a bua ka bopelokgale kafa Goliathe a ka fenngwang ka teng mme mongwe o ne a bolelela Saulo se Dafide a neng a se bua. Kgosi e ne ya laela gore Dafide a tlisiwe kwa go ene.—1 Samuele 17:23-31.
Dafide o ne a bua jaana ka Goliathe a leka go kgothatsa kgosi: “O se ka wa letla pelo ya monna ope ya phutlhama mo teng ga gagwe.” Saulo le banna ba gagwe ba ne ba kgobegile marapo thata ka ntlha ya ga Goliathe. Gongwe ba ne ba dirile phoso ya go ipapisa le mokaloba yono, ba ipona ba fitlha mo mpeng ya gagwe ka boleele. Ba ne ba akanya kafa mokaloba 1 Samuele 17:32.yono a tlileng go ba fenya ka gone le go ba nyeletsa ka bonako. Mme Dafide ene o ne a sa akanye jalo. Jaaka re tla ithuta, o ne a bona bothata jono ka tsela e e farologaneng gotlhelele le ya bone. Ka jalo, o ne a ithaopela go lwa le Goliathe.—
Saulo o ne a raya Dafide a re: “O ka se ka wa kgona go ya go tlhabana le Mofilisitia yo, gonne o mosimanyana fela, mme ene ke monna wa ntwa go tloga bosimaneng jwa gagwe.” A tota Dafide e ne e le mosimanyana fela? Nnyaa, mme o ne a le monnye tota gore a ka nna lesole e bile a ka tswa a ne a lebega a le mosha. Le fa go ntse jalo, Dafide o ne a itsege e le motlhabani yo o pelokgale e bile a ka tswa a ne a ela go wetsa dingwaga tsa bolesome ka nako eo.—1 Samuele 16:18; 17:33.
Dafide o ne a tlhomamisetsa Saulo gore o tla fenya ka go mmolelela se a se dirileng ka tau le ka bera. A o ne a ikgantsha? Nnyaa. Dafide o ne a itse gore go tlile jang gore a fenye. O ne a re: “Jehofa, yo o nkgolotseng mo leroong la tau le mo leroong la bera, ke ene yo o tla nkgololang mo seatleng sa Mofilisitia yono.” Saulo o ne a bua jaana a itlhobogile: “Tsamaya, mme e kete Jehofa a ka nna le wena.”—1 Samuele 17:37.
A o ka rata go nna le tumelo e e tshwanang le ya ga Dafide? Ela tlhoko gore tumelo ya ga Dafide e ne e theilwe mo dilong tsa mmatota. O ne a dumela mo Modimong ka gonne a mo itse e bile a bone kafa a ileng a mo thusa ka gone. O ne a itse gore Jehofa ke Mosireletsi yo o lorato le gore ke Modiragatsi wa ditsholofetso tsa gagwe. Fa re batla go nna le tumelo e e ntseng jalo, re tshwanetse go nna re ithuta ka Modimo yo o kwadileng Baebele. Fa re tshela go dumalana le se re ithutang sone, re tla lemoga gore diphelelo tse di molemo di tla nonotsha tumelo ya rona.—Bahebera 11:1.
“JEHOFA O TLA GO TSENYA MO SEATLENG SA ME”
Kwa tshimologong, Saulo o ne a leka go apesa Dafide diaparo tsa gagwe tsa ntwa. Diaparo tseno tsa ga Saulo di ne di batla di tshwana le tsa ga Goliathe e bile di dirilwe ka kopore. Le fa go ntse jalo, Dafide o ne a leka go tsamaya a apere diaparo tseo tse di bokete mme o ne a lemoga gore ga di na go mo thusa. O ne a sa katisediwa go nna lesole, ka jalo, o ne a sa tlwaela go apara diaparo tsa ntwa, segolobogolo seaparo sa ga Saulo yo e neng e le monna yo moleele go ba gaisa botlhe mo Iseraele! (1 Samuele 9:2) O ne a di apola mme a apara seaparo se a neng a tlwaetse go se apara, se se neng se thusa modisa gore a kgone go sireletsa letsomane la gagwe.—1 Samuele 17:38-40.
Dafide o ne a tsaya thobane ya gagwe, a tsenya beke mo legetleng mme a tsaya motsekedi. Motsekedi e ka tswa e ne e le sebetsa sa maemo a a kwa tlase, mme gone se ne se le kotsi thata. Motsekedi e ne e le kgole e e dirilweng ka letlalo e o kgonang go tsenya leje mo go yone mme e ne e le sebetsa se badisa ba neng ba se rata. Modisa o ne a tsenya leje mo motsekeding, a bo a o dikolosa thata, go tswa foo a bo a tlogela kgole e le nngwe mme leje le bo le tswa ka lebelo le le kwa godimo thata. E ne e le sebetsa se se kotsi thata jaana mo ka dinako dingwe go neng go na le masole mangwe a a neng a se dirisa mo ntweng.
A tlhometse ka sebetsa, Dafide o itlhaganelela go ya go kopana le mmaba wa gagwe. Akanya fela Dafide a ntse a rapela fa a ntse a inama mo karolong e e omeletseng ya mokgatšha a sela maje a matlhano a a borethe. Go tswa foo, o ya kwa lefelong la ntwa, a sa tsamaye go na le moo, a taboga!
Goliathe o ne a akanya eng fa a bona Dafide? Re bala jaana: “A simolola go mo nyatsa ka gonne e ne e le mosimanyana fela e bile a le mohibidu, a na le ponalo e ntle.” Goliathe o ne a goa a re: “A ke ntša, mo e leng gore o tla kwa go nna ka dinthe?” Go bonala a ne a bona fela beke ya ga Dafide e seng motsekedi o a neng a o tshwere. O ne a tlhapatsa Dafide ka modimo wa Bafilisitia mme a ikana gore o tla tsaya setopo sa mmaba yono yo a mo nyaditseng a bo a se naya dinonyane le dibatana tsa naga. —1 Samuele 17:41-44.
Go tla go fitlha le gompieno, mafoko a Dafide a neng a mo raya one a sa ntse a dirisiwa le ke batho ba ba nang le tumelo mo Modimong. Akanya fela o utlwa lekawana leno le goa Goliathe le re: “O tla kwa go nna ka tšhaka le ka lerumo le ka lerumo le le konopiwang, mme nna ke tla kwa go wena ka leina la ga Jehofa wa masomosomo, Modimo wa mela ya tlhabano ya Iseraele, ene yo o mo kgobileng.” Dafide o ne a itse gore maatla a motho le dibetsa tsa gagwe ga di botlhokwa thata. Goliathe o ne a tlontlolotse Jehofa Modimo mme Jehofa o ne a tlile go mo araba. Jaaka Dafide a ile a tlhalosa, “tlhabano ke ya ga Jehofa.”—1 Samuele 17:45-47.
Ga se gore Dafide o ne a sa bone gore Goliathe e ne e le serintlha sa motho le gore o ne a tshwere dibetsa. Le fa go ntse jalo, ga a ka a letla gore dilo tseo di mo tshose. Ga a ka a dira phoso e Saulo le masole a gagweba neng ba e dira. Dafide ga a ka a ipapisa le Goliathe. Go na le moo, o ne a mo leba ka tsela e Jehofa a neng a mo leba ka yone. Goliathe o ne a le moleele thata mo bathong ba bangwe ka gonne o ne a le boleele jwa dimetara di le 2,9 mme gone, a o ne a feta Molaodimogolo wa lobopo lotlhe? Boammaaruri ke gore, o ne a lekana fela le tshoswane, e Jehofa a neng a tlile go e fedisa!
Dafide o ne a tabogela kwa mmabeng wa gagwe, a ntse a ntsha leje mo bekeng. O ne a le tsenya mo motsekeding a bo a o dikolosa mo tlhogong go fitlha o letsa molodi. Goliathe o ne a atamela Dafide, gongwe motshodi wa thebe ya gagwe a le fa pele ga gagwe. Boleele jwa ga Goliathe bo ka tswa bo ne bo sa mo thuse ka sepe ka gonne motshodi wa thebe ya gagwe o ne a sa kgone go tsholeletsa thebe kwa godimo gore e sireletse tlhogo ya mokaloba yono. Mme ke gone kwa Dafide a neng a batla go mo itaya gone.—1 Samuele 17:41.
Dafide o ne a kolopa leje leo. Le bone jaaka le ya kwa tlhogong ya mokaloba yono. Jehofa o ne a tlhomamisa gore Dafide o tla kolopa leje leo gangwe fela. Leje leo le ne la betsa Goliathe mo tlhogong mme la nwelelela mo phatlheng ya gagwe. Mokaloba yoo o ne a wela fa fatshe ka sefatlhego! Gongwe motshodi wa gagwe wa thebe o ne a tlhanola direthe ka ntlha ya letshogo. Dafide o ne a tsaya tšhaka ya ga Goliathe mme a mo kgaola tlhogo ka yone.—1 Samuele 17:48-51.
Kgabagare, Saulo le masole a gagwe ba ne ba nna pelokgale. Ba ne ba goa ka lentswe le le kwa godimo mme ba lelekisa Bafilisitia. Go ne ga nna fela jaaka Dafide a ne a boleletse Goliathe fa a ne a re: “Jehofa . . . o tla lo tsenya mo seatleng sa rona.”—1 Samuele 17:47, 52, 53.
Gone jaanong batho ba ga Modimo ga ba nne le seabe mo dintweng. Nako eo e fetile. (Mathaio 26:52) Mme re sa ntse re tlhoka go etsa tumelo ya ga Dafide. Le rona re tshwanetse go tsaya Jehofa e le Motho wa mmatota, e le Modimo a le mongwe fela yo re tshwanetseng go mo direla le go mo tlotla. Ka dinako tse dingwe, re ka tsaya mathata a rona e kete ke mokaloba yo re ka se kgoneng go mo fenya mme fa a bapisiwa le maatla a ga Jehofa a a sa feleng, mathata ao a mannye fela thata. Fa re tsaya Jehofa e le Modimo wa rona e bile re na le tumelo mo go ene fela jaaka Dafide, ga go na mathata kgotsa dikgwetlho dipe tse di tla re tshosang. Ga go na sepe se se palelang Jehofa!


text:
อ่านการ์ตูน Isekai Yururi Kikou แปลไทย
อ่าน Isekai Yururi Kikou, อ่านการ์ตูน Isekai Yururi Kikou, อ่านการ์ตูนออนไลน์ Isekai Yururi Kikou, มังงะ Isekai Yururi Kikou, Isekai Yururi Kikou TH อัพเดทล่าสุด, Isekai Yururi Kikou manga, Isekai Yururi Kikou แปลไทย, Isekai Yururi Kikou ตอนที่ 1 ตอนที่ 2 ตอนที่ 3, Isekai Yururi Kikou ch. 1 ch. 2 ch. 3 4 5 6 7 8 9 10 11 12 13 14 15 16, Isekai Yururi Kikou
ลำดับตอน ทั้งหมด
Isekai Yururi Kikou ตอนที่ 35
5 วัน
Isekai Yururi Kikou ตอนที่ 34
5 วัน
Isekai Yururi Kikou ตอนที่ 33
5 วัน


text:
BAEBELE YA RENG
Thapelo
A go na le mongwe yo o utlwang dithapelo tsa rona?
“Wena Moutlwi wa thapelo, batho ba nama yotlhe ba tla tla kwa go wena.”—Pesalema 65:2.
SE BATHO BA SE BUANG
Ga twe dithapelo tsa rona di bonala di felela mo moyeng fela. Batho ba ba bogang ke bone ba segolobogolo ba belaelang gore dithapelo tsa bone di a utlwiwa.
SE BAEBELE E SE BUANG
Baebele ya re: “Matlho a ga Jehofa [Modimo] a mo basiaming, le ditsebe tsa gagwe di ntlheng ya mekokotlelo ya bone; mme sefatlhego sa ga Jehofa se kgatlhanong le ba ba dirang dilo tse di bosula.” (1 Petere 3:12) Ga go pelaelo gore Modimo o reetsa dithapelo. Le fa go ntse jalo, o reetsa thata dithapelo tsa batho ba ba ikobelang ditaelo tsa gagwe. Temana e nngwe e bolela jaana malebana le kafa Modimo a iketleeleditseng ka teng go re reetsa fa re rapela: “Eno ke tshepo e re nang le yone mo go ene, gore, go sa kgathalesege gore ke eng se re se kopang kafa thatong ya gagwe, o a re utlwa.” (1 Johane 5:14) Ka jalo, batho ba ba rapelang ka tlhoafalo ba tshwanetse go tlhaloganya gore ke dithapelo tsa mofuta ofe tse di ka tsamaisanang le go rata ga Modimo.
Re tshwanetse go rapela jang?
“Fa o rapela, o se ka wa boaboeletsa dilo di le dingwe.”—Mathaio 6:7.
SE BATHO BA SE BUANG
Batho ba madumedi a a farologaneng—a a jaaka Bobuda, Bokatoliki, Bohindu le Boiselamo—ba ile ba rutiwa go dirisa sebaga go bua le go bala dithapelo tsa bone.
SE BAEBELE E SE BUANG
Dithapelo di tshwanetse go tswa mo pelong mme e nne tse motho a di buang ka tlhoafalo; ga di a tshwanela go tshwarwa ka tlhogo le go boaboelediwa. Dikwalo di re kgothaletsa jaana: “Fa o rapela, o se ka wa boaboeletsa dilo di le dingwe, fela jaaka batho ba ditšhaba ba dira, gonne ba ithaya ba re ba tla utlwiwa ka ntlha ya go dirisa ga bone mafoko a le mantsi. Jalo, lo se ka lwa nna jaaka bone, gonne Modimo Rraalona o itse dilo le fa e le dife tse lo di tlhokang le pele ga lo mo kopa.”—Mathaio 6:7, 8.
LEBAKA LA GO BO GO LE BOTLHOKWA
Fa motho a rapela ka tsela e Modimo a sa e amogeleng, tota motho yoo o itshenyetsa nako fela kgotsa gongwe e bile o kgopisa Modimo. Baebele e re tlhagisa gore dithapelo tsa batho ba ba ganang go dira go rata ga Modimo di “makgapha” mo go ene.—Diane 28:9.
Re tshwanetse go rapela mang?
“Batlang Jehofa [Modimo] a sa ntse a ka bonwa. Mmitseng a sa ntse a le gaufi.”—Isaia 55:6.
SE BATHO BA SE BUANG
Badumedi bangwe ba rapela Marea kgotsa dibopiwa tse dingwe tse di jaaka baengele le batho ba ba tsewang e le “baitshepi.” Bangwe ba bone ke “Moitshepi” Anthony wa kwa Padua, yo go tweng o tlhokomela batho “ka dilo tse ba di tlhokang semoyeng le mo botshelong,” le “Moitshepi” Jude, yo go tsewang e le moitshepi yo o thusang batho fa ba le mo “maemong a a kgobang marapo.” Baobamedi ba le bantsi ba rapela “baitshepi” ba ba ntseng jalo le baengele ba solofetse gore dibopiwa tseno di tla ba buelela mo Modimong.
SE BAEBELE E SE BUANG
Baobamedi ba boammaaruri ba tshwanetse go rapela “Rraarona yo o kwa legodimong.” (Mathaio 6:9) Baebele e re kgothaletsa jaana: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo.”—Bafilipi 4:6.


text:
Modimo o itsise gore go tlile go nna le Morwalela (17-22)
6 Jaanong fa batho ba ne ba simolola go oketsega mo lefatsheng e bile ba tshola bana ba basetsana,2 bomorwa Modimo wa boammaaruri*+ ba ne ba bona gore bomorwadia batho ba ne ba le bantle. Ka jalo, ba ne ba itlhophela basadi mo go bone.3 Go tswa foo, Jehofa o ne a re: “Ga nkitla ke itshokela motho ka bosakhutleng+ ka gonne o na le boleo.* Ka jalo, malatsi a gagwe e tla nna dingwaga di le 120.”+4 Go ne go na le diganka* mo lefatsheng mo metlheng eo le morago ga moo. Ka nako eo, bomorwa Modimo wa boammaaruri ba ne ba tlhakanela dikobo le bomorwadia batho mme basadi bao ba ne ba tshola bana ba basimane. Bana bao e ne e le diganka, banna ba ba tumileng.5 Ka jalo, Jehofa o ne a bona gore bosula jwa motho bo ne bo le bogolo mo lefatsheng le gore dikakanyo le dikeletso tsa pelo ya gagwe di ne di le bosula ka dinako tsotlhe.+6 Jehofa o ne a ikwatlhaela* go bo a dirile batho mo lefatsheng, mme pelo ya gagwe e ne ya utlwa botlhoko.+7 Ka jalo, Jehofa o ne a re: “Ke tlile go nyeletsa batho ba ke ba bopileng ke ba tlosa mo lefatsheng, batho mmogo le diruiwa, diphologolo tse di gagabang le ditshedi tse di fofang* ka gonne ke ikwatlhaela go bo ke di dirile.”8 Mme Noa ene o ne a itumedisa Jehofa.9 Eno ke pego ya botshelo jwa ga Noa.Noa e ne e le monna yo o siameng.+ Fa a bapisiwa le batho ba a neng a tshela le bone,* o ne a se na molato. Noa o ne a tsamaya le Modimo wa boammaaruri.+10 Fa nako e ntse e tsamaya, Noa o ne a nna le bana ba le bararo ba basimane, Sheme, Hame le Jafethe.+11 Mme Modimo wa boammaaruri o ne a bona gore lefatshe le ne le senyegile e bile le tletse bosetlhogo.12 Modimo o ne a leba lefatshe, mme le ne le senyegile;+ batho botlhe ba ne ba dira dilo tse di bosula thata mo lefatsheng.+13 Morago ga moo, Modimo o ne a raya Noa a re: “Ke dirile tshwetso ya gore ke fedise batho ka gonne lefatshe le tletse bosetlhogo ka ntlha ya bone, ka jalo ke a ba fedisa mmogo le lefatshe.+14 Itirele araka* ka logong lo lo ntshang borekhu.+ O dire diphaposana mo arakeng, mme o e tshase sekgomaretsi se se tshwanang le sekontere*+ ka fa teng le ka fa ntle.15 O e dire ka tsela eno: Araka eno e nne boleele jwa dimetara di le 134,* bophara jwa dimetara di le 22* le bogodimo jwa dimetara di le 13.*16 O direle araka fensetere gore e tsenye lesedi,* e nne disentimetara di le 45* go tswa kwa godimo. O direle araka kgoro ka fa letlhakoreng la yone+ mme o e dire e na le matlhatlaganyane a le mararo.17 “Ke tlile go tlisa morwalela+ mo lefatsheng gore ke fedise sengwe le sengwe se se tshelang* se se mo lefatsheng. Sengwe le sengwe se se mo lefatsheng se tla swa.+18 Mme ke dira kgolagano le wena, o tshwanetse go tsena mo arakeng, wena, bomorwao, mosadi wa gago le basadi ba bomorwao.+19 Mme o tsenye diphologolo di le pedi tsa mofuta mongwe le mongwe mo arakeng+ gore di tswelele di tshela mmogo le wena, e le e tonanyana le e namagadi;+20 mefuta yotlhe ya ditshedi tse di fofang, mefuta yotlhe ya diruiwa le mefuta yotlhe ya diphologolo tse di gagabang, di le pedi tsa mofuta mongwe le mongwe wa tsone di tla tsena mo arakeng kwa go wena gore di tswelele di tshela.+21 Mme wena o phuthe o bo o itseele dijo tsa mofuta mongwe le mongwe,+ gore e nne dijo tsa gago le tsa diphologolo.”22 Noa o ne a dira sotlhe se Modimo a neng a se mo laetse. O ne a dira fela jalo.+
Dintlha Tse di Kwa Tlase
^ Sekapuo sa Sehebera se se kayang barwa ba Modimo ba baengele.
^ Kgotsa “ka gonne o dira ditiro tse di sa siamang.”
^ Ka Sehebera, tso′har. Gape go akanngwa gore tso′har e kaya borulelo jo bo nang le setlhoa sa bogodimo jo bo ka tswang bo lekana le metara kgotsa jo bo tlhatlogang, e seng phatlha e e tsenyang lesedi kgotsa fensetere.


text:
Modimo O a Go Kgathalela
Modimo o dirile mebele ya rona ka tsela e e gakgamatsang. Ka sekai, fa o ka segiwa, wa ngapiwa kgotsa wa tlhabiwa ke sengwe o bo o tswa madi, mmele o dira gore madi a reme mme fa nako e ya ntho eo e a tswalega e bo e fola.
AKANYA KA SENO: Fa e le gore Mmopi wa rona o dirile gore mebele ya rona e kgone go fodisa dintho, a ga re a tshwanela go mo tshepa gore o tla re thusa fa re utlwile botlhoko mo maikutlong? Mopesalema o ne a re: “O fodisa ba ba pelo e phatlogileng, o ba hapa fa ba utlwileng botlhoko gone.” (Pesalema 147:3) Fa e le gore go na le sengwe se se go utlwisitseng botlhoko kgotsa se se go tshwenyang, o ka itse jang gore Jehofa o tla go thusa gone jaanong le mo nakong e e tlang?
BAEBELE E RE RUTA GORE MODIMO O A RE RATA
Modimo o re solofetsa jaana: “O se ka wa boifa, gonne ke na le wena. O se ka wa leba kwa le kwa, gonne ke Modimo wa gago. Ke tla go thatafatsa. Ke tla go thusa tota.” (Isaia 41:10) Fa motho a itse gore Jehofa o a mo kgathalela, ga a tshwenyege thata e bile o nna le maatla a go lebana le dikgwetlho. Moaposetoloi Paulo o ne a re motho yo o ntseng jalo o na le “kagiso ya Modimo e e gaisang kakanyo yotlhe.” Gape o ne a re: “Mo dilong tsotlhe ke na le nonofo ka ntlha ya yo o nnayang maatla.”—Bafilipi 4:4-7, 9, 13.
Baebele e re thusa go dumela gore Jehofa o tla diragatsa dilo tse a re di solofeditseng. Ka sekai, Tshenolo 21:4, 5 e re bolelela se Modimo a tlileng go se dira le lebaka la go bo re tshwanetse go tshepa gore o tla dira jalo:
-
“O tla phimola dikeledi tsotlhe mo matlhong” a batho. Jehofa o tla fedisa dilo tsotlhe tse di bosula le tse di re tlhobaetsang le fa mo bathong ba bangwe di ka tswa di se botlhokwa go le kalo.
-
Kgosi e e Maatlaotlhe ‘e e ntseng mo setulong sa bogosi’ e tla dirisa maatla a yone go thibela dilo tse di bosula le go re thusa ka dilo tse re di tlhokang.
-
Jehofa a re dilo tse a re tshepisang tsone di ‘a ikanyega e bile di boammaaruri.’ Seo se raya gore ga a kitla a re solofetsa dilo a bo a sa di dire.
“O tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile. Mme Yo o ntseng mo setulong sa bogosi a re: ‘Bona! Ke dira dilo tsotlhe disha.’ Gape, a re: ‘Kwala, ka gonne mafoko ano a a ikanyega e bile a boammaaruri.’”—Tshenolo 21:4, 5.
Dilo tse Modimo a di bopileng le tse di kwadilweng mo Baebeleng di re thusa go tlhaloganya botho jwa gagwe. Dilo tsa tlholego di re bontsha gore Modimo o batla gore re mo itse le go nna ditsala tsa Gagwe. Mo godimo ga moo Baebele ya re: “Atamelang Modimo, mme o tla lo atamela.” (Jakobe 4:8) Ditiro 17:27 ya re Modimo ga a “kgakala thata le mongwe le mongwe wa rona.”
Fa o ipha nako ya go ithuta ka Modimo, o tla kgona go lemoga sentle gore ‘o a go kgathalela.’ (1 Petere 5:7) Go itse gore Jehofa o a go kgathalela go ka go thusa jang?
Akanya ka se se ileng sa diragalela Toru wa kwa Japane. Le fa mmaagwe e ne e le motho yo o ratang bodumedi, Toru o ile a nna leloko la segongwana sa disenyi se se tumileng thata kwa Japane se se bidiwang Yakuza. Toru a re: “Ke ne ke akanya gore Modimo ga a nthate le gore o ne a nkotlhaya ka gonne batho ba ke neng ke ba rata ba ile ba tlhokafala.” A re dilo tse di bosula tse di neng di mo diragalela le tsela e a neng a akanya ka yone di ile tsa dira gore a nne setlhogo. A re maikaelelo a gagwe fa a ne a le mosha “e ne e le go swa a bolaile mongwe yo o tumileng gore lefatshe lotlhe le mo itse.”
Toru o ile a fetola botshelo jwa gagwe fa ene le mosadi wa gagwe e bong Hannah ba ntse ba ithuta Baebele. Hannah a re: “Ke ne ka itumelela go bona monna wa me a tlogela dilo tse di sa siamang.” Toru a re: “Jaanong ke a itse gore Modimo o kgathalela mongwe le mongwe wa rona. Ga a batle gore ope a swe e bile o ikemiseditse go itshwarela mongwe le mongwe yo o tlogelang dilo tse di bosula. O a reetsa fa re mmolelela dilo tse re sa kgoneng go di bolelela ba bangwe le tse batho ba se kitlang ba di tlhaloganya. Mo bogautshwaneng, Jehofa o tla fedisa mathata le dilo tsotlhe tse di re utlwisang botlhoko. Le gone jaanong o re thusa ka ditsela tse re neng re sa di lebelela. O a re rata e bile o a re thusa fa re tshwenyegile mo maikutlong.”—Pesalema 136:23.
Se se diragaletseng Toru se re bontsha gore fa re itse gore Modimo o kgona go tlosa mathata a rona le gore o tlile go tlosa dilo tsotlhe tse di re utlwisang botlhoko mo nakong e e tlang, re tla nna le tsholofelo ya gore dilo di tla siama e bile re tla kgona go itumelela botshelo gone jaanong. Le fa botshelo bo tletse ka mathata le ka dilo tse di utlwisang botlhoko, go a thusa go itse gore Modimo o a re rata le gore o a re kgathalela.


text:
***Izithakazelo zakwaMsezane /Mashoba***** -Mashoba! -Vezi Ngokuvez’ amanzi! -Wena owaphuma’ esiqwini soMganu kwaphuz’ abafo nabafokazane! -Ntumbese kaPhothela! -Nina besandla esibuyekeyekana! -Skhuba abandi abathekeli! -Nina eningathekeli nto yamuntu! -Nkomo kazephusi zisengwa ub... qhubeka ufunde »
Leboko La Bahurutshe Ba ga Mmamokgatiti wa lewa Tshwene ke naiwa mmele Makopong ga ke naiwe Ke sirelediwa ke seriba Tshwene fa di ya masimo Go eta tshwenegadi pele Rotwe a sale kwa morago A sale a di retolola Ke ne ke fudile, ka tlatsa Ka kgopiwa, ka relela, ka wa Papalo tsa ya le maritse Matlapa’... qhubeka ufunde »
**Leboko la BaNgwaketse** Ba ga mokgalo o thebe Ba ga mmila go bobela Ba ga setlhong ga se huparelwe Ba ga heyana-heya Ba ga pheshana ya moswagadi E tshwarwa ke sokwe le phela Ba ga matshaba le kgomo Matlogela temo e le sefolela Lo tshaba le kgomo lo gopotse kae?
**Leboko la BaNgwato ** Kwa Serowe ka kwa Phalatšwe, Rraboijane le Mosamo ba a itsiwe, Ka ba bokile dikgosi tsa Baphoting, Ba bokile banna boKgama le Kgamane. Ba bokile banna bo, Tshekedi, Maletamotse, Ba boka Rrasebolai, ntšwa-ya-go-latlhwa. Bao ke ba ga Mmangwato ba ga Mabiletsa, Kana ba ... qhubeka ufunde »
**Leboko la Bamalete** Matebele a mantsho a ga masodi a Mphela A ga selala le namane letlhakoleng Di robaroba matlhakola Di a robarobile fela di sa tla go a lala Di tsoga di gopola letlhakola lengwe Di tlhaolela nageng Namane tse di dinaka di diobe E re fa a re ‘gou’ di bo di re ‘g... qhubeka ufunde »
***Sereto sa Baphiring *** Diphiri tsa gaabo Kgwaile, Kgwaile wa gaabo Lekatana, Lekatana wa gaabo Ntsie, Ntsie wa gaabo Phetlhe, Dinamane tsa gaabo tlhare sa Mokwena. Mma ke lo bolelele, ba a lo tlakoba, Kana ga ba le tlakobe fela, Ba le tlakoba ba itse le se bonngagalane. Le se bonngagalane le le ... qhubeka ufunde »
**LEBOKO LA BAROLONG** Ke namane ya tholo, Ke ja mogope ke o lala Ke motho wa mogogoro wa losho, Wa ga Gogomela Ke Mmina tshipi ha go le tlala, Ha go le kgora re bina tholo Tholo e e thupana thekeng, E e reng go utlwa lengolo e tlole, Go bona lerole e tlolele godimo Tholo eo e sa latelweng ka motlha... qhubeka ufunde »
*Sereto sa Batlhaping* Ke Batlhaping ba ga Madi kgatsele ma tlhapa ka lobese, Ba tsaya tlhowa ba iphorola ka yone, Borra dikhunwana boo loshori lekima, Ba e reng ba bua bo ba di iketleetse fela ba tshaba go itsa motse wa Batlhaping go halala. Batheta-ntweng ba theta ba se na go bolaya Ba re nare ya ... qhubeka ufunde »
Ke Morolong, Mminatholo, E re e bona Boraa tau e emise ditsebe, Tholo, phologolo e e kgong go itshireletsa ka Lebelo le Botlhale jwa yona, E na le nko go dupelela le moloi. Ke Morolong Oo Rapulana, Kwa Mahikeng Mahikeng wa Mmmostsanyana Tholo, Tshetlana e e reng e hepilwe sentla ke Mmopi ka jwang ja... qhubeka ufunde »
*Sereto sa ga Thotobolo* Kgosi ke Thotobolo maphutaditjaba kgosi e olelang matlakala, Ke mafiftswane ao go reka ka kgomo a feta kgomo aja motho dikgomo dile teng, Magidimane ntweng he aja o a gadimane, banna ba go hlapa ka mashi metsi a le teng, Re bo sepa matsapa sepa se a ikepele, Batlokwa di Thak... qhubeka ufunde »
Akuvumelekile ke lokho!


text: 9 Molaetsa wa botlhokwa:“Molaetsa wa ga Jehofa o o atlholang lefatshe la Haderake,Mme o itebagantse le* Damaseko,+Gonne leitlho la ga Jehofa le mo bathong+Le mo ditsong tsotlhe tsa Iseraele,2 E bile o atlhola le Hamathe,+ e e bapileng le ene,*Gape o atlhola le Ture+ le Sidona,+ ka gonne ba botlhale thata.+3 Ture o ne a ikagela lobota gore a itshireletse.*O ne a kokoanya selefera jaaka loroleLe gauta jaaka seretse se se mo mebileng.+4 Jehofa o tla tsaya dithoto tsa gagwe,E bile o tla latlhela masole a gagwe mo teng ga lewatle;*+Mme o tla lailwa ke molelo.+5 Ashekelona o tla bona seo a bo a boifa;Gasa o tla tshwenyega thata,Ekerone le ene o tla tshwenyega ka gonne se a beileng tsholofelo ya gagwe mo go sone se tlhabisitswe ditlhong.Kgosi e tla nyelela mo Gasa,Mme Ashekelona ga a kitla a nniwa.+6 Morwa yo o tshotsweng kwa ntle ga lenyalo o tla nna mo Ashedoda,Mme ke tla fedisa boikgogomoso jwa Mofilisitia.+7 Ke tla ntsha dilo tse di nang le madi mo molomong wa gagweLe dilo tse di ferosang sebete mo gare ga meno a gagwe,Mme o tla tlogelelwa Modimo wa rona;E bile o tla nna jaaka kgosana* mo Juda,+Mme Ekerone ene o tla nna jaaka Mojebuse.+8 Ke tla kampa fa pele ga ntlo ya me gore ke e dise,+Gore go se ka ga nna le ope yo o tsenang le yo o tswang;Mme ga go na mookamedi* ope yo o tla e ralalang gape,+Ka gonne jaanong ke e* bone ka matlho a me.9 Itumele thata, wena morwadia Siona.Goa o itumelele phenyo, wena morwadia Jerusalema.Kgosi ya gago e tla kwa go wena.+E tshiamo, e tlisa poloko,*E boikokobetso+ e bile e palame tonki,E palame tonkana,* ngwana wa tonki e namagadi.+10 Ke tla fedisa kara ya ntwa mo EferaimeLe pitse mo Jerusalema.Bora jwa tlhabano bo tla fedisiwa.Mme o tla itsise kagiso mo ditšhabeng;+O tla busa go tswa kwa lewatleng le lengwe go ya kwa go le lengweLe go tswa kwa Nokeng* go ya kwa dikhutlong tsa lefatshe.+11 Mme wena mosadi, ke tla ntsha magolegwa a gago mo khuting e e se nang metsi+Ka madi a kgolagano ya gago.12 Boelang kwa kagong e e thata lona magolegwa a a nang le tsholofelo.+Gompieno ke a go bolelela,‘Ke tla go naya karolo ya gago e menagane gabedi.+13 Gonne ke tla oba* Juda jaaka bora jwa me.Ke tla tsaya Eferaime jaaka motswi wa bora jono,E bile wena Siona, ke tla kurusa bomorwaoGore ba tlhasele bomorwa Gerika,E bile ke tla dira gore o nne jaaka tšhaka ya motlhabani.’14 Jehofa o tla bonwa a le kwa godimo ga bone,E bile motswi wa gagwe o tla tswa jaaka legadima.Morena Molaodimogolo Jehofa o tla letsa lonaka,+E bile o tla tsamaya ka diphefo tsa matsubutsubu tsa borwa.15 Jehofa wa masomosomo o tla ba femela,E bile ba tla kometsa maje a motsekedi ba bo ba a fenya.+Ba tla nwa ba bo ba tsosa modumo jaaka e kete ba tagilwe ke beine;Mme ba tla tshwana le sekotlele se se tletseng beine,Ba tla tlala jaaka dikhona tsa sebeso.+16 Mo letsatsing leo, Jehofa, Modimo wa bone o tla ba sireletsaJaaka modisa a sireletsa dinku tsa gagwe;+Gonne ba tla bo ba tshwana le maje a a tlhwatlhwakgolo a serwalo sa segosi a a tsabakelang mo mmung wa gagwe.+17 Gonne ruri molemo wa gagwe o mogolo,+E bile bontle jwa gagwe bo bogolo eleruri!Dijo tsa ditlhaka di tla dira gore makawana a nne le maatla,Mme beine e ntšha e tla dira gore makgarebane a nne matlhagatlhaga.”+


text:
Gonale diphoso tse di dirwang thata ke badirisi ga ba kwala dipego, diphoso tse dingwe ke tse:
- Go kwala ka gago kana senge se se gaufi le wena
- E ka tswa e le ka gagago, lesika, tsala, mohiri kana sengwe hela se se gaufi le wena, ga re go rotuetse gore o kwale ka sone.
- Go kopolola dilo
- O tswanetse go kwala dipego ka mafoko a gago, go kopolola dilo e katswa e le mo maranyaneng kana kae fela go ka baaka gore pego e suthiwe
- Go sa tsenye metswedi
- Dipego tse di sinang metswedi gantsi di suthiwa mo malatsing .
- Go ipapatsa
- Wikipedia ya Setswana ga e letelele dipego tsa ipapatso.
O ka simolola se o batlang go se kwala, ka go kwala setlhogo sa se o batlang go kwala ka sone ka fatlase o bo o tobetsa Bula tsebe.


text:
A Tota re ka Itumedisa Modimo?
A o kile wa bala ka batho ba Baebele e ba tlhalosang ka tsela e e kgatlhang o bo o re, ‘Nka se tshwane le bone!’ O ka nna wa re, ‘Diphoso tsa me di thiba letsatsi, ke moleofi e bile ga se ka metlha ke dirang se se siameng.’
Baebele ya re tlhogo ya lotso e bong Jobe o ne a “se na molato e bile a thokgame.” (Jobe 1:1) Lote o ne a bidiwa “monna yo o siameng.” (2 Petere 2:8) Mme Dafide ene o tlhalosiwa a ne a dira “se se neng se siame” mo matlhong a Modimo. (1 Dikgosi 14:8) Le fa go ntse jalo, a re sekasekeng matshelo a batho bao ba go buiwang ka bone mo Baebeleng. Re tla lemoga gore (1) ba ne ba dira diphoso, (2) re ka ithuta mo sekaong sa bone le gore (3) re ka itumedisa Modimo.
BA NE BA DIRA DIPHOSO
Jobe o ne a diragalelwa ke dilo tse di botlhoko ka go latelana le fa a ne a se na molato. O ne a na le kgopolo e e phoso ya gore Modimo ga a re sepe ka go bo a nna a ikanyega mo go Ene. (Jobe 9:20-22) Jobe o ne a ipolela a siame mo batho ba bangwe ba neng ba tsaya gore o ipona a siame go feta Modimo.—Jobe 32:1, 2; 35:1, 2.
Lote o ne a okaoka go dira tshwetso e e neng e utlwala sentle e bile e le motlhofo. O ne a utlwisitswe botlhoko thata ke boitsholo jwa batho ba 2 Petere 2:8) Modimo o ile a itsise Lote gore o ikaeletse go fedisa metse eo mme a mo naya tshono ya gore ene le lelapa la gagwe ba falole. O ka tswa o akanya gore Lote yo o neng a nna a utlwile botlhoko o ne a tla itlhaganelela go tswa mo motseng. Le fa go ntse jalo, mo nakong eno e e potlakileng thata o ne a diega. Baengele ba ba neng ba rometswe go falotsa Lote le lelapa la gagwe ba ne ba tshwanelwa ke go ba tshwara ka seatla le go ba ntsha mo motseng.—Genesise 19:15, 16.kwa Sodoma le Gomora mo a neng a “tlhokofatsa moya wa gagwe o o siameng” ka ntlha ya boitshwaro jwa bone. (
Nako nngwe Dafide o ne a palelwa ke go nna le boikgapo, ka jalo a tlhakanela dikobo le mosadi wa monna yo mongwe. Se se utlwisang botlhoko ke gore, Dafide o ne a leka go fitlha boleo jwa gagwe ka go dira gore monna wa mosadi yoo a bolawe. (2 Samuele, kgaolo 11) Baebele ya re, se Dafide a se dirileng se ne “se le bosula mo matlhong a ga Jehofa.”—2 Samuele 11:27.
Jobe, Lote le Dafide ba dirile diphoso mme dingwe tsa tsone di ne di le masisi tota. Mme jaaka re tla bona, ba ne ba batla go direla Modimo ka pelo yotlhe. Ba ne ba ikemiseditse go bontsha gore ba ikwatlhaya le go dira diphetogo fa go tlhokega. Ka jalo, Modimo o ne a ba amogela e bile Baebele ya re ke banna ba ba ikanyegang.
RE KA ITHUTA ENG?
E re ka re na le boleo, re dira diphoso. (Baroma 3:23) Fa re dira diphoso, re tshwanetse go bontsha gore re a ikwatlhaya go tswa foo re dire sotlhe se re ka se kgonang go di baakanya.
Jobe, Lote le Dafide ba ile ba leka go baakanya diphoso tsa bone jang? Jobe o ne a ikanyega. Fa Jobe 42:6) Tsela e Lote a neng a leba boitsholo jo bo sa siamang jwa batho ba Sodoma le Gomora ka yone, e ne e dumalana le melao ya Modimo. Bothata ke gore o ne a diega ka nakwana. Kgabagare, o ne a tswa mo metseng eo e e neng e tla fedisiwa mme a falola. O ne a nna kutlo mme a se ka a leba se a neng a se tlogetse kwa morago. Le fa Dafide a ne a dirile boleo jo bo masisi ka go tlola molao wa Modimo, o ne a bontsha gore tota o ikwatlhaya go tswa pelong a bo a kopa Modimo gore a mo utlwele botlhoko.—Pesalema 51.Modimo a sena go gakolola Jobe, Jobe o ne a baakanya tsela e e phoso e a neng a akanya ka yone a bo a ikwatlhaela se a se buileng. (
Tsela e Modimo a neng a ba leba ka yone e bontsha gore o ne a lemoga gore ba na le boleo. Modimo o ‘itse popego ya rona sentle, o gakologelwa gore re lorole.’ (Pesalema 103:14) Ka jalo, e re ka Modimo a itse gore re dira diphoso, o lebeletse gore re dire eng go mo itumedisa?
Modimo ‘o itse popego ya rona sentle, o gakologelwa gore re lorole.’—Pesalema 103:14
BATHO BA BA NANG LE BOLEO BA KA ITUMEDISA MODIMO JANG?
Kgakololo e Dafide a neng a e naya morwawe e bong Solomone e re thusa go tlhaloganya se re ka se dirang go itumedisa Modimo. “Wena Solomone morwaaka, itse Modimo wa ga rrago mme o mo direle ka pelo e e feletseng.” (1 Ditiragalo 28:9) Pelo e e feletseng ke eng? Ke pelo e e ratang Modimo e bile e ikemiseditse go itse melao ya gagwe le go e dira. Ga se pelo e e se nang boleo, go na le moo, ke pelo e e dirang se Modimo a se batlang e bile e ikemiseditse go amogela kgakololo. Go rata Modimo le go nna kutlo go ne ga dira gore Jobe e nne motho yo o ‘se nang molato,’ Lote e nne “monna yo o siameng” le gore Dafide a dire “se se neng se siame” mo Modimong. Le fa ba dirile diphoso, ba ne ba itumedisa Modimo.
Pelo e e feletseng e ikemiseditse go itse melao ya Modimo le go dira se a se batlang
Ka jalo, dikai tseno di ka re kgothatsa fa re nna le dikakanyo tse di sa siamang kgotsa re bua sengwe se re se ikwatlhaelang kgotsa re dira sengwe se se phoso. Modimo o a itse gore re sa ntse re na le boleo. Mme gone, o lebeletse gore re mo rate le gore re lwele go nna kutlo. Fa re na le pelo e e feletseng, re ka tlhomamisega gore le rona re ka itumedisa Modimo.


text:
A Modimo o Teng?
Karabo ya Baebele
Ee, Baebele e naya bosupi jo bo tlhatswang pelo jwa gore Modimo o teng. E re kgothaletsa gore re nne le tumelo mo Modimong ka go dirisa ‘maatla a rona a go akanya’ le ‘bokgoni jwa go lemoga,’ go na le go dumela fela se bodumedi bo se buang. (Baroma 12:1; 1 Johane 5:20) Akanya ka mabaka a a latelang a a theilweng mo Baebeleng:
Go bo go na le lobopo lo lo rulagantsweng sentle go bontsha gore go na le Mmopi. Baebele ya re: “Ke boammaaruri gore, ntlo nngwe le nngwe e agiwa ke mongwe, mme yo o agileng dilo tsotlhe ke Modimo.” (Bahebera 3:4) Le mororo mafoko ano a le motlhofo go a tlhaloganya, batho ba le bantsi ba ba rutegileng ba a fitlhela a le maatla. *
Ka tlholego fela re na le keletso ya go tlhaloganya bokao jwa botshelo, mme e tswelela e le gone morago ga go kgotsofatsa dilo tse re di tlhokang tsa senama. Seno se akaretsa se Baebele e se bitsang se re se “tlhokang semoyeng,” e leng keletso ya go itse Modimo le go mo obamela. (Mathaio 5:3; Tshenolo 4:11) Go tlhoka dilo tsa semoya ga go bontshe fela gore Modimo o teng mme gape go bontsha gore ke Mmopi yo o lorato yo o batlang gore re kgotsofatse se re se tlhokang semoyeng.—Mathaio 4:4.
Boporofeti jo bo kwadilweng ka botlalo mo Baebeleng bo kwadilwe diketekete tsa dingwaga pele bo diragadiwa, mme bo ne jwa diragala fela jaaka go ne go boleletswe pele. Dipolelelopele tseno di nepile e bile di na le dintlha tsotlhe ka botlalo, se se bontshang gore di tswa mo motsweding o e seng wa motho.—2 Petere 1:21.
Bakwadi ba Baebele ba ne ba na le kitso e ntsi ya saense go feta batho ba bangwe ba motlha wa bone. Ka sekai, bogologolo batho ba le bantsi ba ne ba dumela gore lefatshe le tshegeditswe ke diphologolo tse di jaaka tlou, kolobe ya naga kgotsa poo. Go farologana le seo, Baebele ya re Modimo “o lepeletsa lefatshe mo go se nang sepe.” (Jobe 26:7) Ka tsela e e tshwanang, Baebele e tlhalosa popego ya lefatshe ka nepo fa e re le “kgolokwe” kgotsa “sediko.” (Isaia 40:22; Douay Version) Batho ba le bantsi ba dumela gore lebaka la go bo bakwadi ba Baebele ba ne ba tlhaloganya dilo tseno ka tsela e e utlwalang e ne e le ka ntlha ya go newa tshedimosetso eno ke Modimo.
Baebele e araba dipotso tse dintsi tse di thata, tse fa di sa arabiweng ka botlalo di ka dirang gore batho ba felele ba latola Modimo. Ka sekai: Goreng Modimo yo o lorato le yo o maatlaotlhe a letla gore go nne le pogo le boikepo mo lefatsheng? Goreng bodumedi gantsi bo tlhotlheletsa batho gore ba dire bosula go na le go dira molemo?—Tito 1:16.
^ ser. 2 Ka sekai, Allan Sandage, moithutadinaledi yo o tlhokafetseng, o kile a bua jaana ka lobopo: “Ke bona go sa utlwale tota go dumela gore thulaganyo e e kanakana e bo e simologile fela mo tlhakatlhakanong. Go tshwanetse ga bo go na le sengwe se se tlisang thulaganyo. Ke tsaya gore Modimo ke masaitseweng mme ke dumela gore ke ene a dirileng gore go nne le botshelo, go seng jalo go ka bo go se na sepe.”


text:
Nnang lo Ikanyega ka Pelo e e Kitlaneng
Nnang lo Ikanyega ka Pelo e e Kitlaneng
“Ke tla tsamaya mo boammaaruring jwa gago. Kitlanya pelo ya me gore e boife leina la gago.”—PES. 86:11.
1, 2. (a) Go ya ka Pesalema 86:2, 11, ke eng se se tla re thusang gore re nne re ikanyega mo go Jehofa fa re welwa ke diteko kgotsa dithaelo? (b) Re tshwanetse ra ithuta leng go ikanyega ka pelo yotlhe?
KE KA ntlha yang fa Bakeresete bangwe ba ba neng ba le mo dikgolegelong kgotsa ba bogisiwa ba ile ba nna ba ikanyega ka dingwagangwaga, mme morago ba bo ba simolola go rata dithoto? Seo se laolwa ke seemo sa pelo ya rona ya tshwantshetso—se tota re leng sone mo teng. Pesalema ya bo86 e amanya boikanyegi le pelo e e kitlaneng; ke gore pelo e e feletseng, e e sa kgaoganang. Mopesalema Dafide o ne a rapela a re: “A ko o dise moya wa me, gonne ke a ikanyega. O Modimo wa me—boloka motlhanka wa gago yo o go ikantseng.” Gape Dafide o ne a rapela a re: “Nthute tlhe Jehofa, kaga tsela ya gago. Ke tla tsamaya mo boammaaruring jwa gago. Kitlanya pelo ya me gore e boife leina la gago.”—Pes. 86:2, 11.
2 Fa re sa ikanye Jehofa ka pelo yotlhe ya rona, dilo tse dingwe tse re amegang ka tsone le tse re di ratang di ka fokotsa boikanyegi jwa rona mo Modimong wa boammaaruri. Dikeletso tsa bopelotshetlha di ntse jaaka dibomo tse di epetsweng mo mmung tse di fitlhilweng kafa tlase ga tsela e re tsamayang mo go yone. Le fa re ka tswa re ile ra ikanyega mo go Jehofa fa re ne re lekwa, re ka nna ra tshwarwa ke diru tsa ga Satane. A bo go le botlhokwa jang ne gore re ithute go ikanyega mo go Jehofa ka pelo yotlhe gone jaanong, re ise re welwe ke diteko le dithaelo! Baebele ya re: “Go feta tsotlhe tse dingwe tse di tshwanetseng go disiwa, dibela pelo ya gago.” (Dia. 4:23) Re ka ithuta dithuto tsa botlhokwa malebana le seno mo kgannyeng ya moporofeti wa kwa Juda yo Jehofa a neng a mo roma kwa go Kgosi Jeroboame wa Iseraele.
‘Mma ke go Neye Mpho’
3. Jeroboame o ne a itshwara jang fa a utlwa molaetsa wa katlholo o o tlang ka moporofeti wa Modimo?
3 Akanya ka tiragalo eno. Monna wa Modimo o sa tswa go tlisa molaetsa o o botlhoko mo go Kgosi Jeroboame, yo o neng a simolotse kobamelo ya namane mo bogosing jwa bokone jwa ditso tse di lesome jwa Iseraele. Kgosi e a galefa. E laela banna ba yone gore ba tshware morongwa yono. Mme Jehofa o na le motlhanka wa gagwe. Gone fela foo seatla se kgosi e neng e se otlolotse e galefile se omelela ka kgakgamatso, mme sebeso se e neng e se dirisetsa kobamelo ya maaka se a tlhatlhamologa. Ka tshoganyetso, Jeroboame o simolola go itshwara ka tsela e sele. O rapela monna wa Modimo a re: “Tsweetswee, nolofatsa sefatlhego sa ga Jehofa Modimo wa gago mme o nthapelele gore seatla sa me se tle se busediwe mo go nna.” Moporofeti o a rapela mme seatla sa kgosi se a fodisiwa.—1 Dikg. 13:1-6.
4. (a) Ke ka ntlha yang fa taletso ya kgosi tota e ne e leka boikanyegi jwa moporofeti? (b) Moporofeti o ne a araba a reng?
4 Go tswa foo Jeroboame o raya monna wa Modimo wa boammaaruri a re: “Tla le nna kwa ntlong o tseye dijo, mme ke go neye mpho.” (1 Dikg. 13:7) Jaanong moporofeti o tla dira eng? A ke a amogele bopelotshweu jwa kgosi a sena go e tlisetsa molaetsa wa katlholo? (Pes. 119:113) Kgotsa a ke a gane taletso ya kgosi, le fa kgosi e lebega e ikwatlhaya? Ruri Jeroboame a ka kgona go naya ditsala tsa gagwe dimpho tse di turang. Fa e le gore moporofeti wa Modimo o ntse a rata dithoto mo sephiring, mafoko a kgosi a ka nna thaelo e kgolo tota mo go ene. Le fa go ntse jalo, Jehofa o laetse moporofeti jaana: “O se ka wa ja senkgwe kgotsa wa nwa metsi, gape o se ka wa boa ka tsela e o tsamaileng ka yone.” Ka jalo moporofeti o araba jaana a sa potapote: “Fa o ne o ka nnaya sephatlo sa ntlo ya gago ke ne ke se kitla ke tla le wena le go ja senkgwe kgotsa go nwa metsi mo lefelong leno.” Go tswa foo moporofeti o tsaya tsela e sele go tswa mo Bethele. (1 Dikg. 13:8-10) Tshwetso e e tserweng ke moporofeti e re ruta eng ka go ikanyega ka pelo yotlhe?—Bar. 15:4.
‘Kgotsofala’
5. Go rata dithoto go amana le boikanyegi ka tsela efe?
5 Go rata dithoto go ka nna ga se lebege e le kgang e e amanang le boikanyegi, mme e amana le jone. A re ikanya tsholofetso ya ga Jehofa ya gore o tla re naya se tota re se tlhokang? (Math. 6:33; Baheb. 13:5) Mo boemong jwa go leka gore le fa go ka nna jang re nne le dilo dingwe tse go tweng di tokafatsa botshelo tse gone jaanong re sa kgoneng go di reka, a re ka kgona go tshela re se na tsone? (Bala Bafilipi 4:11-13.) A re raelesega go se dire mo go oketsegileng mo tirelong ya Modimo e le gore re kgone go bona se re se batlang gone jaanong? A go direla Jehofa ka boikanyegi go tla pele mo matshelong a rona? Dikarabo tsa rona di tla ikaega thata ka gore a re direla Modimo ka pelo yotlhe kgotsa nnyaa. Moaposetoloi Paulo o ne a kwala a re: “Boineelo jono jwa bomodimo mmogo le thetebalo ke tsela ya papadi e kgolo. Gonne ga re a tlisa sepe mo lefatsheng, mme le gone re ka se ka ra tswa re tshotse sepe. Jalo, e re ka re na le dijo le se re ipipang ka sone, re tla kgotsofalela dilo tseno.”—1 Tim. 6:6-8.
6. Re ka solofediwa dilo dife tse di tshwanang le dimpho, mme ke eng se se tla re thusang go dira tshwetso ya gore a re di amogele?
6 Ka sekai, mothapi wa rona a ka re solofetsa gore o tla re tlhatlosa maemo a ba a re naya tuelo e e botoka le melemo e mengwe. Kgotsa gongwe re lemoga gore re ka bona madi a mantsi fa re ka fudugela kwa nageng e nngwe kgotsa kwa lefelong le lengwe mme ra bona tiro koo. Kwa tshimologong, ditshono tseno di ka lebega e le masego a a tswang kwa go Jehofa. Mme pele re dira tshwetso ka tsone, a ga re a tshwanela go tlhatlhoba maitlhomo a rona? Se re tshwanetseng ra tshwenyega thata ka sone ke gore, “Tshwetso ya me e tla ama kamano ya me le Jehofa jang?”
7. Ke ka ntlha yang fa re tshwanetse go fedisa keletso ya dithoto mo dipelong tsa rona?
7 Tsamaiso ya ga Satane e nna e ntse e rotloetsa batho go rata dithoto. (Bala 1 Johane 2:15, 16.) Boikaelelo jwa ga Diabolo ke go kgotlela dipelo tsa rona. Ka jalo, re tshwanetse go ntsha matlho dinameng gore re lemoge fa re eletsa dithoto re bo re fedise keletso eo gotlhelele mo dipelong tsa rona. (Tshen. 3:15-17) Jesu ga a ka a palelwa ke go gana fa Satane a ne a re o mo fa magosi otlhe a lefatshe. (Math. 4:8-10) O ne a tlhagisa jaana: “Nnang lo butse matlho lo bo lo itise kgatlhanong le keletso ya bopelotshetlha ya mofuta mongwe le mongwe, ka gonne le e leng fa motho a na le letlotlo botshelo jwa gagwe ga bo nne gone ka ntlha ya dilo tse a di ruileng.” (Luke 12:15) Boikanyegi bo tla re thusa gore re ikaege ka Jehofa e seng ka rona ka borona.
Moporofeti yo o Tsofetseng “O ne A mo Tsietsa”
8. Boikanyegi jwa moporofeti wa Modimo bo ne jwa lekwa jang?
8 Dilo di ka bo di tsamaetse moporofeti wa Modimo sentle fa a ka bo a ile a tswelela le mosepele a boela gae. Le fa go ntse jalo, ka bonakonyana fela o ne a lebana le teko e nngwe gape. Baebele ya re “moporofeti mongwe yo o tsofetseng o ne a nna mo Bethele, mme bomorwawe ba tsena ba mmolelela” sengwe le sengwe se se neng se diragetse mo letsatsing leo. Fa monnamogolo a utlwa seo, o ba kopa gore ba mmelesetse esele gore a latele moporofeti wa Modimo. Moragonyana fela ga foo, o fitlhela moporofeti a ikhuditse kafa tlase ga setlhare se segolo a bo a mo raya a re: “Ya le nna kwa ntlong mme o je senkgwe.” Fa monna wa Modimo wa boammaaruri a gana go amogela taletso, monnamogolo o mo raya a re: “Le nna ke moporofeti jaaka wena, e bile moengele ka boene o buile le nna ka lefoko la ga Jehofa, a re, ‘Dira gore a boele morago le wena kwa ntlong ya gago gore a tle a je senkgwe a bo a nwe metsi.’” Mme Dikwalo tsa re: “O ne a mo tsietsa.”—1 Dikg. 13:11-18.
9. Dikwalo tsa reng ka batho ba ba tsietsang, mme ba tsenya mang mo kotsing?
9 Go sa kgathalesege gore maikaelelo a moporofeti yo o tsofetseng e ne e le afe, o buile maaka. Gongwe monnamogolo yono o ne a kile a nna moporofeti yo o ikanyegang wa ga Jehofa. Le fa go ntse jalo, jaanong o ne a tsietsa. Dikwalo di kgala boitshwaro jo bo ntseng jalo gotlhelele. (Bala Diane 3:32.) Batho ba ba tsietsang ga ba tsenye bomoya jwa bone fela mo kotsing mme gape gantsi ba tsenya le bomoya jwa ba bangwe mo kotsing.
“A Boela Morago le” Monnamogolo
10. Moporofeti wa Modimo o ne a dirang fa monnamogolo a mo laletsa, mme dilo di ne tsa felela jang?
10 Moporofeti wa kwa Juda o tshwanetse a ka bo a ile a kgona go bona gore moporofeti yo o tsofetseng o ne a dira leano la go mo tsietsa. O ka bo a ile a ipotsa a re, ‘Ke ka ntlha yang fa Jehofa a ka romela moengele yo o tshotseng ditaelo tse dingwe tse di tlang mo go nna mme a mo romela kwa mothong o sele?’ Moporofeti o ka bo a ile a kopa Jehofa gore a tlhalose ditaelo tseo, mme Dikwalo ga di bontshe gore o ne a dira jalo. Go na le moo, o ne “a boela morago le [monnamogolo] gore a tle a je senkgwe mo ntlong ya gagwe le go nwa metsi.” Jehofa ga a ka a itumelela seo. Fa kwa bofelong moporofeti yo o tsieditsweng a tswelela ka mosepele wa go boela Juda, o ne a kopana le tau mme ya mmolaya. 1 Dikg. 13:19-25. *A bo tiro ya monna yono ya go nna moporofeti e ne ya fela botlhoko jang ne!—
11. Ahija o ne a tlhoma sekao sefe se se molemo?
11 Kafa letlhakoreng le lengwe, moporofeti Ahija, yo o neng a romilwe go ya go tlotsa Jeroboame gore e nne kgosi, o ne a nna a ikanyega go fitlha le fa a setse a tsofetse. Fa Ahija a ne a tsofetse e bile a foufetse, Jeroboame o ne a roma mosadi wa gagwe kwa go ene gore a ye go botsa ka botsogo jwa morwaabone yo o lwalang. Ahija o ne a bolelela pele ka bopelokgale gore morwa Jeroboame o ne a tla swa. (1 Ki. 14:1-18) Mangwe a masego a mantsi a Ahija a neng a nna le one e ne ya nna tshiamelo ya go nna le seabe ka tsela nngwe mo go kwalweng ga Lefoko la Modimo le le tlhotlheleditsweng. Jang? Moragonyana moperesiti Esera o ne a dirisa tshedimosetso e e mo mekwalong ya gagwe fa a kwala.—2 Ditir. 9:29.
12-14. (a) Re ka ithuta eng mo tiragalong ya moporofeti yo mmotlana? (b) Naya dikai tse di bontshang gore re tshwanetse go akanyetsa kgakololo ya bagolwane e e tswang mo Baebeleng ka kelotlhoko le ka thapelo.
12 Baebele ga e bolele gore ke ka ntlha yang fa moporofeti yo mmotlana a ile a se ka a botsa Jehofa pele a fapoga a ya go ja le go nwa le monnamogolo. A gongwe monnamogolo o ne a mmoleletse se a neng a kgatlhegela go se utlwa? Re ka ithuta eng mo go seo? Re tshwanetse go tlhatswega pelo tota gore dilo tse Jehofa a batlang re di dira di siame. Mme re tshwanetse ra ititaya sehuba go di dira, le fa go ka nna jang.
13 Ba bangwe ba tlhopha se ba batlang go se utlwa fa ba newa kgakololo. Ka sekai, mmoledi a ka solofediwa tiro e e ka mo jelang nako e a e dirisang a na le lelapa la gagwe kgotsa a dira ditiro tsa puso ya Modimo. A ka nna a kopa kgakololo mo mogolwaneng. Mogolwane a ka nna a simolola kgakololo ya gagwe ka go bolela gore a ka se bolelele mokaulengwe yono gore a tlamele ba lelapa la gagwe jang. Go tswa foo mogolwane a ka tlhalosetsa mokaulengwe yono kafa go ka nnang kotsi ka teng semoyeng gore a amogele tiro e a e solofeditsweng. A mokaulengwe o tla gopola fela mafoko a mogolwane a a buileng kwa tshimologong, kgotsa o tla akanyetsa thata mafoko a a builweng morago ga foo? Ruri mokaulengwe yono o tshwanetse go dira tshwetso ya gore ke eng se se mo siametseng semoyeng.
14 Akanya ka seemo se sengwe gape. Kgaitsadi a ka botsa mogolwane gore a ke a kgaogane le monna wa gagwe yo o sa dumeleng. Kwantle ga pelaelo mogolwane o tla tlhalosa gore kgaitsadi ke ene a tshwanetseng go itirela tshwetso ya gore a o kgaogana 1 Bakor. 7:10-16) A kgaitsadi yono o tla akanyetsa se se buiwang ke mogolwane? A kgotsa o setse a feditse mogopolo gore o kgaogana le monna wa gagwe? Fa a dira tshwetso, go tla bo go le molemo gore a akanyetse kgakololo e e tswang mo Baebeleng ka thapelo.le monna wa gagwe kgotsa nnyaa. Go tswa foo a ka mmontsha kgakololo e e tswang mo Baebeleng ka kgang eno. (
Nna Boingotlo
15. Re ithuta eng mo phosong e e dirilweng ke moporofeti wa Modimo?
15 Re ka ithuta eng gape mo phosong e e dirilweng ke moporofeti wa kwa Juda? Diane 3:5 ya re: “Ikanye Jehofa ka pelo ya gago yotlhe mme o se ka wa ikaega ka tlhaloganyo ya gago.” Mo boemong jwa gore moporofeti wa kwa Juda a tswelele pele a ikanya Jehofa jaaka a ne a dirile mo nakong e e fetileng, mo lekgetlhong leno o ne a ikanya tsela e ene a lebang dilo ka yone. Phoso ya gagwe e ne ya felela ka gore a swe mme a latlhegelwe ke leina le le molemo le a neng a na le lone le Modimo. Ruri se se mo diragaletseng se gatelela kafa go leng botlhokwa ka teng go direla Jehofa ka boingotlo le ka boikanyegi!
16, 17. Ke eng se se tla re thusang gore re nne re ikanyega mo go Jehofa?
16 Go motlhofo gore pelo ya rona e e bogagapa e re tsietse. “Pelo e boferefere go gaisa sengwe le sengwe mme e gagamalela se e se batlang.” (Jer. 17:9) Fa re batla go nna re ikanyega mo go Jehofa, re tshwanetse go tswelela pele re dira ka natla gore re apole botho jo bogologolo le mekgwa ya jone ya go nna mabela le go iikanya. Mme re tshwanetse go apara botho jo bosha, “jo bo neng jwa bopiwa go ya ka go rata ga Modimo mo tshiamong ya boammaaruri le boikanyegi.”—Bala Baefeso 4:22-24.
17 Diane 11:2 ya re: “Botlhale bo na le ba ba boingotlo.” Go ikaega ka Jehofa ka boingotlo go re thusa go tila diphoso tse di masisi. Ka sekai, go motlhofo gore re se ka ra leba dilo sentle ka gonne re kgobegile marapo. (Dia. 24:10) Re ka nna ra lapisiwa ke go nna le seabe mo karolong nngwe ya tirelo e e boitshepo re bo re simolola go akanya gore re dirile mo go lekaneng fa dingwaga di ntse di feta, re akanya gore gongwe ke nako ya gore tiro e dirwe ke ba bangwe. Kgotsa re ka nna ra eletsa go tshela botshelo jo go tweng ke jo bo tlwaelegileng. Le fa go ntse jalo, re ka dibela pelo ya rona ka go ‘iteka ka tlhagafalo’ le gore ‘ka metlha re nne re na le mo gontsi go go dira mo tirong ya Morena.’—Luke 13:24; 1 Bakor. 15:58.
18. Re ka dirang fa re sa itse gore re tseye tshwetso efe?
18 Ka dinako tse dingwe re ka nna ra tlhoka go dira ditshwetso tse di boima, mme go ka nna ga se nne motlhofo go bona tsela e re tshwanetseng go e tsaya. Fa go ntse jalo, a re tla raelesega go dira se rona re bonang se siame? Nako le nako fa re iphitlhela re le mo maemong a a ntseng jalo, go ka nna molemo gore re kope thuso ya ga Jehofa. Jakobe 1:5 ya re: “Fa mongwe wa lona a tlhoka botlhale, a a nne a kope Modimo, gonne o naya botlhe ka bopelotshweu.” Rraarona yo o kwa legodimong o tla re naya moya o o boitshepo o re o tlhokang gore re dire ditshwetso tse di siameng.—Bala Luke 11:9, 13.
Ititeye Sehuba Gore o Nne o Ikanyega
19, 20. Re tshwanetse ra ititaya sehuba go dira eng?
19 Mo dingwageng tse di tletseng mathata tse di neng tsa latela fa Solomone a sena go tlogela kobamelo ya boammaaruri, boikanyegi jwa batlhanka ba Modimo bo ne jwa lekwa fela thata. Ke boammaaruri gore ba le bantsi ba ne ba ineela ka tsela nngwe. Le fa go ntse jalo, ba bangwe bone ba ne ba nna ba ikanyega mo go Jehofa.
20 Letsatsi le letsatsi re tshwanelwa ke go dira ditshwetso tse di lekang boikanyegi jwa rona. Le rona re ka itshupa re ikanyega. A re nneng re ikanyega mo go Jehofa ka metlha fa re ntse re dira gore pelo ya rona e kitlane, re na le tsholofelo e e tletseng ya gore o tla tswelela pele a segofatsa batlhanka ba gagwe ba ba ikanyegang.—2 Sam. 22:26.
[Ntlha e e kwa tlase]
^ ser. 10 Baebele ga e tlhalose gore a Jehofa o ne a bolaya moporofeti yo o tsofetseng.
O ka Araba Jang?
• Ke ka ntlha yang fa re tshwanetse go tsaya matsapa a go fedisa gotlhelele keletso ya dithoto mo dipelong tsa rona?
• Ke eng se se tla re thusang go nna re ikanyega mo go Jehofa?
• Boingotlo bo ka re thusa jang gore re nne re ikanyega mo Modimong?
[Dipotso Tsa Thuto]
[Ditshwantsho mo go tsebe 9]
A o palelwa ke go emelana le dithaelo?
[Ditshwantsho mo go tsebe 10]
A o tla akanyetsa kgakololo e e tswang mo Baebeleng ka thapelo?


text:
ETSA TUMELO YA BONE
O ne “A Bolelwa a Siame ka Ditiro”
RAHABE o ne a okometse ka fensetere fa lesedi la masa le tsabakela mo lebaleng le le dikologileng Jeriko. Go ne go na le masole a a tlhaselang koo—batlhabani ba Iseraele. Fa ba simolola go gwanta ba dikologa motse gape, go ne ga tsoga lorole mme ga boa ga nna le modumo o mogolo wa go lela ga dinaka.
Rahabe o ne a nna kwa Jeriko; o ne a itse mebila ya yone, matlo a yone, marekisetso a yone a a tlhanaselang mmogo le mabenkele a yone. Mme o ne a itse batho ba koo le go feta. O ne a kgona go lemoga kafa letshogo la bone le oketsegang ka teng fa malatsi a ntse a feta mme Iseraele e tswelela go dira selo seno se se sa tlwaelegang—mogwanto wa go potologa motse gangwe ka letsatsi. Le fa go ntse jalo, fa modumo wa dinaka o ne o utlwala mo mebileng le mo motseng wa Jeriko, Rahabe o ne a sa boife jaaka batho ba gaabo.
Rahabe o ne a nna a ntse a lebile fa masole a ne a simolola mogwanto wa bone phakela mo letsatsing la bosupa. Mo gare ga masole a Iseraele, o ne a bona baperesiti ba bone ba letsa dinaka e bile ba tshwere letlole le le boitshepo, le le neng le emela go nna gone ga Modimo wa bone, e bong Jehofa. Re ka leka go bona ka leitlho la mogopolo Rahabe a beile seatla sa gagwe mo mogaleng o o bohibidu jo bo letlhololo o o neng o bofeletswe mo fensetereng ya gagwe e e neng e le mo loboteng lwa Jeriko. Mogala oo o ne o gakolola Rahabe tsholofelo e a neng a na le yone ya gore ene le ba lelapa la gaabo ba ne ba tla falola fa motse o fedisiwa. A Rahabe o ne a tlhanogetse batho ba gaabo? Jehofa o ne a sa mo lebe jalo le e seng; o ne a mmona e le mosadi yo o nang le tumelo e e tlhomologileng. Mma re simolole kgang ya ga Rahabe kwa e simologang gone mme re bone gore re ka ithuta eng mo go ene.
RAHABE WA SEAKA
Rahabe e ne e le seaka. Kgang eno e gakgamaditse batlhalosi bangwe ba Baebele mo ba neng ba re Rahabe e ne e le mong wa ntlo ya baeng fela. Mme Baebele yone ga e fitlhe boamaaruri fa e bua ka ene. (Joshua 2:1; Bahebera 11:31; Jakobe 2:25) Mo bathong ba kwa Kanana, tiro ya ga Rahabe e ka tswa e ne e amogelesega. Le fa go ntse jalo, go bo tiro ya ga Rahabe e ne e amogelwa ke batho ba gaabo go ne go sa dire gore segakolodi sa gagwe se se ka sa mo tshwenya, a ka tswa a ne a itse gore tiro e a e dirang ga e a siama, a itse seo e le ka ntlha ya bokgoni jo Jehofa a re bo neileng rotlhe jwa go itse se se siameng le se se sa siamang. (Baroma 2:14, 15) Go ka direga gore Rahabe o ne a tlhabisiwa ditlhong ke tsela e a neng a tshela ka yone. Gongwe jaaka batho ba le bantsi ba ba dirang tiro e e ntseng jalo gompieno, o ne a ikutlwa a se na kgoro ya botso, fa a batla go tlhokomela ba lelapa la gagwe.
Ga go pelaelo gore Rahabe o ne a batla botshelo jo bo botoka. Naga ya gaabo e ne e tletse thubakanyo le bosula, go akaretsa tlhakanelodikobo le ba losika kgotsa le diphologolo. (Lefitiko 18:3, 6, 21-24) Bodumedi bo tshwanetse jwa bo bo ile jwa nna le seabe se segolo mo bosuleng jo bo neng bo dirwa mo nageng eo. Ditempele di ne di tlhotlheletsa boaka, mme kobamelo ya medimo ya madimona jaaka Baale le Moleke e ne e akaretsa go fisiwa ga bana ba ntse ba tshela gore e nne ditlhabelo.
Jehofa o ne a bona se se neng se diragala kwa Kanana. Tota e bile, ka ntlha ya ditiro di le dintsi tse di maswe tsa Bakanana, Jehofa o ne a re: “Lefatshe le itshekologile, mme ke tla le tlisetsa kotlhao ya tlolo ya lone, mme lefatshe le tla tlhatsetsa banni ba lone kwa ntle.” (Lefitiko 18:25) “Kotlhao ya tlolo ya lone” e ne e akaretsa eng? Modimo o ne a solofeditse Baiseraele botlhe jaana: “Jehofa Modimo wa gago o tla kgorometsa ditšhaba tseno a di tlosa fa pele ga gago ka bonya ka bonya.” (Duteronome 7:22) Makgolokgolo a dingwaga pele ga moo, Jehofa o ne a solofeditse lelapa la ga Aborahame naga eo, mme ‘Modimo, a ka se ka a aka.’—Tito 1:2; Genesise 12:7.
Le fa go ntse jalo, gape Jehofa o ne a laela gore ditšhaba dingwe tsa naga eo di ne di tshwanetse go nyelediwa gotlhelele. (Duteronome 7:1, 2) E re ka Jehofa e le ‘Moatlhodi yo o siameng, wa lefatshe lotlhe,’ o ne a itse dipelo tsa batho ba naga eo mme o ne a itse sentle gore bosula jwa bone le boikepo jwa bone di ne di le masisi go le kana kang. (Genesise 18:25; 1 Ditiragalo 28:9) Go ne go ntse jang mo go Rahabe go nna mo motseng o o hutsitsweng jaana? Re ka akanya fela gore o ne a ikutlwa jang fa a utlwa ka dipego tse di ka ga Iseraele. O ne a utlwa gore Modimo wa Baiseraele o ne a dirile gore batho ba gagwe—setšhaba se se neng se gateletswe sa makgoba—se fenye masole a Egepeto, setšhaba se se neng se na le sesole se se maatla go gaisa mo lefatsheng lotlhe ka nako eo. Mme jaanong Baiseraele ba ne ba tla tloga ba tlhasela Jeriko! Le fa go ntse jalo, batho ba motse oo ba ne ba tswelela ka bosula jwa bone. Re kgona go bona lebaka la go bo Baebele e bua ka Bakanana e re ke “ba ba neng ba dira ka go tlhoka kutlo.”—Bahebera 11:31.
Rahabe o ne a sa tshwane le bone. Go ka direga gore ka dingwaga tse dintsi, o ne a tlhatlhanya ka dipego tse a neng a di utlwa ka Baiseraele le Modimo wa bone e bong Jehofa. A bo a ne a farologane thata jang ne le medimo ya Bakanana! E ne e le Modimo yo a neng a lwela batho ba gagwe go na le go ba utlwisa botlhoko, yo a neng a dira gore baobamedi ba gagwe ba tshele ka melao e e kwa godimo ya boitsholo go na le go ba nyenyefatsa. Modimo yono o ne a leba basadi ba le botlhokwa, a sa ba lebe fela e le batho ba ba tshwanetseng go rekiwa le go rekisediwa ditiro tsa tlhakanelodikobo kgotsa go ba nyenyefatsa ka kobamelo e e leswe. Fa Rahabe a utlwa gore Baiseraele ba thibeletse ka kwa ga Joredane e bile ba ikemiseditse go tlhasela, o tshwanetse a bo a ne a tshwenyegile ka se se tla diragalelang batho ba gaabo. A Jehofa o ne a lemoga gore Rahabe ke motho yo o molemo?
Gompieno go na le batho ba le bantsi ba ba tshwanang le Rahabe. Ba ikutlwa ba se na kgoro ya botso, ba tshela botshelo jo bo sa tlotlegeng e bile ba sa itumela; ba ikutlwa e kete ga go na ope yo o ba anaanelang. Kgang eno ya ga Rahabe e a re gomotsa ka gonne e re gopotsa gore ga go ope yo Modimo a sa mo anaaneleng. Go sa kgathalesege gore re kgobegile marapo go le kana kang, ga a “kgakala thata le mongwe le mongwe wa rona.” (Ditiro 17:27) O gaufi, e bile o iketleeleditse go naya botlhe ba ba dumelang mo go ene tsholofelo. A Rahabe o ne a nna le tumelo e e ntseng jalo?
O NE A AMOGELA DITLHOLA
Ka letsatsi lengwe, nako nngwe pele ga Baiseraele ba dikologa Jeriko, batho ba babedi ba Rahabe a neng a sa ba itse ba ne ba goroga kwa ntlong ya gagwe. Banna bao ba ne ba solofetse go feta ba sa lemogiwe ke ope, mme mo motseng o batho ba one ba neng ba tshogile, botlhe ba ne ba ntshitse matlho dinameng go bona ditlhola dipe tse di ka tswang di tswa kwa Iseraele. Rahabe yo o neng a le kelotlhoko a ka tswa a ile a ba lemoga ka bonako gore ke bomang. Gone go ne go tlwaelegile gore banna ba a sa ba itseng ba tle kwa ntlong ya gagwe mme bobedi jono jone bo ne bo batla fela marobalo—e seng ditirelo tsa gagwe tsa boaka.
Tota e bile, banna bao ba babedi e ne e le ditlhola tse di tswang kwa bothibelelong jwa Baiseraele. Molaodi wa bone, e bong Joshua, o ne a ba romile gore ba ye go tlhola gore Jeriko e nonofile kgotsa e bokoa go le kana kang. Ono e ne e le motse wa ntlha wa Kanana o Baiseraele ba neng ba tla o tlhasela, mme gongwe e ne e le one o o neng o nonofile go gaisa metse e mengwe yotlhe. Joshua o ne a batla go itse gore ba tla bo ba lebane le eng. Ga go pelaelo gore ditlhola tseo di tlhophile ntlo ya ga Rahabe ka boomo. Mo ntlong ya seaka, batho ba ba sa itseweng ba ne ba ka feta motlhofo fela ba sa bonwa ke ope. Gongwe e bile ditlhola di ne di akantse gore di tla bona tshedimosetso e e botlhokwa mo metlotlong epe fela e ba ka e utlwang moo.
Baebele ya re Rahabe o ne a “amogela barongwa ka tsholo e ntle.” (Jakobe 2:25) O ne a ba amogela mo ntlong ya gagwe, mme le fa a ka tswa a ne a belaela gore ke bomang le gore ke ka ntlha yang ba ne ba le moo, o ne a letla gore ba nne. Gongwe o ne a solofetse gore o tla ithuta mo go oketsegileng ka Modimo wa bone, Jehofa.
Le fa go ntse jalo, ka tshoganyetso fela barongwa ba kgosi ya Jeriko ba ne ba goroga! Dikgang tsa gore ditlhola tsa Baiseraele di ne di tlile kwa ntlong ya ga Rahabe di ne di aname. Rahabe o ne a tla dira eng? Fa a ne a ka sireletsa ditlhola tseo, a o ne a ka se tsenye ene le ba lelapa la gaabo mo kotsing? A batho ba Jeriko ba ne ba ka se ba bolaye botlhe ka gonne a ne a sireleditse baba ba bone? Mme gape, go ne go se na pelaelo gore Rahabe o ne a itse gore banna bao ke bomang. Fa a ne a setse a itse gore Jehofa ke Modimo yo o molemo go gaisa modimo wa gagwe, a seno e ne e se tshono ya gagwe ya gore a tseye letlhakore la ga Jehofa?
Rahabe o ne a se na nako ya go akanya, le fa go ntse jalo, o ne a dirisa botlhale mme a tsaya kgato ka bonako. O ne a dira gore ditlhola tseo di iphitlhe mo gare ga lotlhaka lwa leloba lo a neng a lo beile mo borulelong jwa ntlo ya gagwe gore lo ome. Morago ga moo, o ne a raya barongwa ba kgosi a re: “Ee, banna bao ba ne ba tla kwa go nna, mme ke ne ke sa itse kwa ba neng ba tswa gone. Mme go ne ga diragala gore fa go ne go tswalwa kgoro fa go nna lefifi, banna bao ba tswe. Ruri ga ke itse gore banna bao ba ile kae. Ba lelekiseng ka bonako, gonne lo tla ba tshwara.” (Joshua 2:4, 5) Akanya Rahabe a lebile difatlhego tsa baemedi ba kgosi. A o ne a ipotsa gore a ba bona gore o tshogile?
Leano la gagwe le ne la bereka! Banna ba kgosi ba ne ba itlhaganela kwa ntlheng e e ka kwa ga Joredane. (Joshua 2:7) Rahabe o tshwanetse a bo a ne a ikutlwa a wela makgwafo. O ne a dirisa leano le le sa raraanang, go latlha banna ba ba setlhogo ba ba neng ba sa tlhoke go itse boammaaruri mme a boloka batlhanka ba ga Jehofa ba ba ikanyegang.
Rahabe o ne a itlhaganela go boela kwa borulelong jwa ntlo mme a bolelela ditlhola se a neng a se dirile. Gape o ne a ba lemosa ntlha ya botlhokwa: Batho ba gaabo ba ne ba kgobegile marapo mme ba boifa batlhasedi ba bone. Kgang eno e e e itumedisang e tshwanetse ya bo e ile ya kgatlha ditlhola. Bakanana ba ne ba simolotse go boifa maatla a Modimo wa Baiseraele, Jehofa! Go tswa foo, Rahabe o ne a bua sengwe se se botlhokwa thata le mo go rona. O ne a re: “Jehofa Modimo wa lona ke Modimo kwa magodimong kwa godimo le mo lefatsheng fa tlase.” (Joshua 2:11) Dipego tse a neng a di utlwile ka ga Jehofa di ne di lekane gore a ithute seno: O ne a ka ikanya Modimo wa Baiseraele. O ne a nna le tumelo mo go Jehofa.
Rahabe o ne a tlhomamisegile gore Jehofa o tla dira gore batho ba gagwe ba fenye. Ka jalo, o ne a kopa kutlwelobotlhoko, a kopa gore ene le ba lelapa la gaabo ba bolokwe. Ditlhola di ne tsa dumela, tsa bolelela Rahabe gore o ne a tshwanetse go boloka seno e le sephiri mme a bofelele mogala o o bohibidu jo bo letlhololo mo fensetereng ya gagwe e neng e le mo loboteng lwa motse gore masole a kgone go sireletsa ene le ba lelapa la gaabo.—Joshua 2:12-14, 18.
Re ithuta ntlha ya botlhokwa ka tumelo e Rahabe a neng a na le yone. Jaaka Baebele e bolela, “tumelo e latela selo se se utlwilweng.” (Baroma 10:17) O ne a utlwile dipego tse di ikanyegang tse di ka ga maatla le tshiamiso tsa ga Jehofa Modimo, ka jalo, o ne a nna le tumelo mo go ene a bo a mo ikanya. Gompieno re na le kitso e e oketsegileng ka Jehofa. A re tla ikemisetsa go mo itse le go nna le tumelo mo go ene go ikaegile ka se re ithutang sone mo Lefokong la gagwe e leng Baebele?
KAGO E THATA YA PHEMELO E A WA
Ditlhola di ne tsa latela kgakololo ya ga Rahabe mme tsa fologa lobota di dirisa mogala o o neng o bofeletswe mo fensetereng ya gagwe mme tsa fologela kwa ntlheng ya dithaba. Go ne go na le magaga a le mantsi mo tseleng e e tlhatlogelang kwa bokone jwa Jeriko, moo ditlhola di neng di ka iphitlha gone go fitlhela di bona gore go babalesegile gore di ka boela kwa bothibelelong jwa Baiseraele mme di bolelele Joshua dikgang tse di itumedisang tse di neng di di utlwile kwa go Rahabe.
Moragonyana, tota batho ba Jeriko ba tshwanetse ba bo ba ile ba tshoga fa ba utlwa gore ka kgakgamatso Jehofa o ne a emisa go elela ga metsi a Noka ya Joredane gore Baiseraele ba kgone go kgabaganya mo mmung o o omileng. (Joshua 3:14-17) Mme dikgang tseo di ne di tlhomamisetsa Rahabe gore go bo a ile a bontsha tumelo mo go Jehofa ga ya ka ya nna matsapa a bophiri.
Morago ga foo, go ne ga latela malatsi a maleele a Baiseraele ba neng ba gwanta go dikologa Jeriko ka one—malatsi a le thataro, mogwanto o le mongwe letsatsi lengwe le lengwe. Jaanong e ne e le letsatsi la bosupa, mme le ne le farologane le a mangwe. Jaaka go tlhalositswe kwa tshimologong ya setlhogo seno, mogwanto o ne o simolotse fa letsatsi le tlhaba, mme morago ga gore batlhabani ba dikologe motse otlhe gangwe, ba ne ba nna ba tswelela go gwanta go dikologa Jeriko. (Joshua 6:15) Baiseraele ba ne ba dira eng?
Kgabagare kwa bofelong jwa letsatsi la bosupa morago ga go gwanta ga supa, masole a ne a ema. Dinaka di ne tsa emisa. Go ne go rile tuu. Batho ba motse ba ne ba tshwanetse ba bo ba tshogile tota. Go tswa moo, fa Joshua a naya Baiseraele sesupo, masole a ne a goa, a goela kwa godimo. A balebeledi ba ba neng ba le kwa godimo ga dipota tsa Jeriko ba ne ba akanya gore eno e ne e le mofuta mongwe o o sa tlwaelegang wa go tlhasela, go goa fela gono? Fa go ntse jalo, ga ba a ka ba akanya jalo ka nako e telele. Lobota lo logolo loo lo ne lwa simolola go roroma mo tlase ga dinao tsa bone. Lo ne lwa roroma, lwa phatloga lwa ba lwa wa—lo phutlhamela fa fatshe! Le fa go ntse jalo, fa lorole lo fokotsega, karolo e le nngwe ya lobota e ne e ntse e eme. Ntlo ya ga Rahabe e ne e eme, sesupo se le sengwe sa tumelo ya mosadi a le mongwe. Akanya fela gore o ne a ikutlwa jang fa a bona tsela e Jehofa a neng a mo sireleditse ka yone! * Lelapa la gaabo le ne le sireletsegile!—Joshua 6:10, 16, 20, 21.
Batho ba ga Jehofa le bone ba ne ba tlotla Rahabe ka ntlha ya tumelo ya gagwe. Fa ba bona ntlo eo e le nngwe e eme mo gare ga matlotla ba ne ba itse gore Jehofa o ne a na le mosadi yono. Ene le ba lelapa la gaabo ba ne ba bolokiwa fa motse oo o bosula o ne o senngwa. Morago ga ntwa, Rahabe o ne a letlelelwa go nna gaufi le bothibelelo jwa Baiseraele. Fa nako e ntse e tsamaya, Rahabe o ne a nna mongwe wa Bajuda. O ne a nyalwa ke monna yo o bidiwang Salemone. Ngwana wa bone, e bong Boase o ne a gola go nna monna yo o nang le tumelo e e nonofileng. O ne a nyala Ruthe yo e neng e le Momoabe. * (Ruthe 4:13, 22) Kgosi Dafide mme moragonyana le Mesia e bong Jesu Keresete ba ne ba tlhaga mo losikeng lwa ga Rahabe, lelapa le le neng le na le tumelo e e tlhomologileng.—Joshua 6:22-25; Mathaio 1:5, 6, 16.
Kgang ya ga Rahabe e re bontsha gore ga go na ope yo o seng botlhokwa mo go Jehofa. O re bona rotlhe, o kgona go sekaseka dipelo tsa rona, mme o a itumela fa a fitlhela go na le tumelo mo go tsone fela jaaka a fitlhetse go na le tumelo mo pelong ya ga Rahabe. Tumelo ya gagwe e ne ya mo tlhotlheletsa go tsaya kgato. Fela jaaka Baebele e bua, o ne “a bolelwa a siame ka ditiro.” (Jakobe 2:25) Ruri re tla bo re bontsha botlhale fa re ka etsa tumelo ya gagwe!
^ ser. 27 Se se kgatlhang ke gore Jehofa o ne a tlotla tumalano e ditlhola tse pedi di neng di e dirile le Rahabe.
^ ser. 28 Fa o batla go ithuta mo go oketsegileng ka Ruthe le Boase, bona ditlhogo tsa “Etsa Tumelo ya Bone” mo dimakasineng tsa Tora ya Tebelo ya July 1 le October 1, 2012.


text:
Ba matlhabelo a BMC ko Maun ba itsise baruakgomo ba kgaolo ya Zone 2B le 2C, gore ba ka simolola go tla go tsaya dikhoutara (quotas) tsa go isa dikgomo ko kwarantining ya Makalamabedi go simolola Mosupologo kgwedi eno ya Seetebosigo e le lesome le botlhano (15th June 2020).
Malatsi a go tlhatlhela dikgomo mo kwarantining ke go simolola Seetebosigo a le masome a mabedi le boferabongwe go tsena Phukwi a le malatsi a le mararo (29th June to 03rd July 2020).
Baruakgomo ba rotloediwa go tsaya sebaka se go kwarantina dikgomo tsa bone gore batle ba akole ditlhwatlhwa tsa BMC.
Barui ba gakololwa gore ba ka leletsa ba matlhabelo a BMC Maun mo dinomoreng tse di latelang kgotsa go ikopanya le bakenti ba dikgaolo tsa bone;
6862782 BMC Maun office
Mr G. Dintsi, 76117733
Mr S. Hendricks, 71882172
Mr S. Seganabeng, 77178676
Re a leboga.
Nelson Legwatagwata
BMC Maun


text:
Bogologolo tala, diphologolo di ne di se na megatla. Di ne di sa itumelele go nna jaana, ka jalo di ne tsa tshwara kopano kwa letamong.
Pela e ne e lebeletse diphologolo tse di fetang di ya kopanong.
“Itlhaganeleng! Re batla go goroga ka nako kwa kopanong,” ga goa Mmutla a ntse a tlolatlola.
“O seke wa tshwenyega, ke tla go sala morago!” ga araba Pela fa a fetsa a retologa go aramela marang a letsatsi le le bothito.
“A wena ga o ye kopanong?” ga botsa Kgabo a feta ka tsela.
“O seke wa tshwenyega, ke tlaa lo latela mo nakong e khutshwane,” ga araba Pela a kakaletse ka mokwatla go thutafatsa mpa ya gagwe.
Phologolo ya bofelo go tla mo go Pela e ne e le tsala ya gagwe e ba ntshanang sa inong, Khudu. “A ga o tle kopanong?” a botsa.
“Nka dira jalo fa tsala ya me e ka mpega,” ga araba Pela.
“Fela kgopa ya me e setse e le boima,” ga bua Khudu.
“Fela, ga ke bokete. O ka se utlwe gore ke palame mo mokwatleng wa gago,” ga bua Pela ka monyenyo o o edileng.
“Fela kgopa ya me e thata e bile e a kokonela,” ga tlhalosa Khudu.
“Nna, pela! Ke tlwaetse go nna mo matlapeng a a thata!” ga bua Pela, a palama mo mokwatleng wa Khudu. Pela o ne a le bokete, fela Khudu o ne a ka dira eng? Pela ke tsala ya gagwe ya go wa le go tsoga.
Kwa kopanong diphologolo di ne tsa bua ka megatla.
“Tota ga ke montle fa ke se na mogatla,” Phiri a ngunanguna.
“Fa ke leka go retologa ke ntse ke taboga, ke a wa gonne ga ke na mogatla,” ga bua Lengau.
“Ke tlhoka leoto la tlaleletso go lokolola mabogo a me fa ke palame mo ditlhareng go kga maungo,” ga bua Kgabo.
“A re kopeng mmopi go re naya megatla,” Tau a dira tshitshinyo.
“Jaanong diphologolo tsa tsholetsa difatlhego tsa tsona kwa legodimong. “Oh, Mmopi wa rona, re kopa megatla!” ba kopa ka boikokobetso.
Ga utlwa lentswe le le bokete go tswa kwa magodimong. “Ka moso maphakela, le ye kwa nokeng mme le tla fitlhela go na le megatla mo setlhareng se segolo.
Diphologolo tsa boela gae di na le tsholofelo e bile di itumetse.
“Ruri ke fela pelo go iponela mogatla. Kamoso, a re tsamaye mmogo re ye go itseela megatla,” ga bua Pela fa Khudu a mo folosa mo legapeng le o le bitsang ‘legae’.
Ka a ne a itse gore o tsamaya ka bonya, Khudu a tsoga phakela mo letsatsing le le latelang. Go ne go santse go le lefifi fa a tloga mo gae mme diphologolo tse dingwe di ne di santse di robetse.
Fa Khudu a feta gaufi le ntlo ya Pela, a goa, “Tlaa kwano! E tla re ye go tsaya megatla ya rona!”
“E seng gompieno, ke batla go nna fa gae. Ke tlile go nna fa godimo ga lefika ka aramela letsatsi. Tswee-tswee ntlele mogatla koo mme o tlaa nnaya ona fa o boela gae,” ga bua Pela a nyenya. “O ntlele mogatla o moleele, wa boboa
jo bontsi.”
Khudu o ne a gakgametse gore Pela ga a tle go tsamaya nae. “Ke tlaa dira jalo, a bua a itumetse, fa a akanya gore ga a tlo pepa Pela mo mokwatleng wa gagwe.
E rile fa bosigo bo sa, diphologolo dingwe tsa simolola go bothologela kwa nokeng ka makatlanamane. Di ne di tsamaya ka bonako go gaisa Khudu, ka jalo ba mo feta mo tseleng. Fela Khudu o ne a ikemiseditse go fitlha kwa setlhareng go tsaya mogatla wa gagwe le wa tsala ya gagwe, ka jalo a tswelela pele ka go gagaba.
E rile fa diphologolo di le gaufi le noka, tsa bona setlhare se mo go sona go neng go le megatla e le mentsi. Go na le megatla e mekhutshwane le e meleele, megatla ya boboa le e mesesane. Go ne go na le megatla e mentle le e e befileng.
Diphologolo tsa simolola go atamela setlhare. Go ne go le mpaananeng gore diphologolo tse di tla gorogang pele di tla iponela megatla e mentle. Kgabo o ne a tlola go tswa mo setlhareng go ya go se sengwe. Tau, Lengau, le Pitse e tilodi, Tlou le Tshukudu ba ne ba okaoka. Phokoje a goroga ka bonako fela jaaka kolobe, le fa go le jalo kolobe a diega ka a ne a tsamaya a ema go ja digwere le medi ya dijalo. Khudu ene o ne a le kwa morago.
Kgabo ya nna ene wa ntlha go fitlha mo setlhareng. A tsaya mogatla o moleele go feta e mengwe. Lengau ya nna wa bobedi le ene a iponela mogatla o moleele. Diphologolo tse dingwe tsa itlhophela megatla e e setseng, e e neng e lepelela mo setlhareng.
E rile fa Kolobe le Khudu ba goroga, ga bo go setse megatla e le mebedi fela. O mongwe o ne o le mokhutshwane e bile o le phaphati mme o mongwe o le mosesane e bile o tshopegile. Kolobe ya tsaya mogatla o o tshopegileng, mme Khudu a tsaya o mokima.
Go ne go sa sala mogatla ope mo setlhareng, e bile go ne go se ope yo o gakologelwang gore Pela le yona e ne e batla mogatla.
Go tswa mo letlapeng la gagwe, Pela e ne e bona diphologolo tse di tlang gae. Di ne di tsamaya ka boitumelo di tsokotsa megatla ya tsona go tswa mo letlhakoreng le lengwe go ya go le lengwe. “Ga ke itse gore ke tlile go dirang fa ba mpha mogatla wa me!” Pela a buela mo pelong.
Pela a bona Khudu le Kolobe ba tsamaya mmogo. “A lo tlile le mogatla wa me, Khudu?” ga botsa Pela fa ba mo atamela.
“Nnyaya, re maswabi, tsala ya me, re fitlhetse megatla e fedile! Nna le Kolobe re fitlhetse go setse e mebedi ya bofelo. Leba mogatla wa me,” ga tlhalosa Khudu, a supa mogatla wa gagwe o mokhutshwane. “Ke ona fela o o neng o setse.”
“Nka bo ke ile ka bonna!” ga bua Pela ka maswabi. “Ke lebelo go gaisa bobedi jwa lona. Nka bo ke iponetse mogatla o montle e le tota fa nka bo ke se setshwakga.” Khudu le Kolobe ba tsamaya ka setu.
Jaanong ke ka moo dipela di senang megatla– fela ba santse ba dula mo matlapeng ba itumelela bothito jwa letsatsi!
Nna le matlhagatlhaga a leinane!
- Akanya fela fa diphologolo di ka bo di tlhophile megatla e e farologaneng go tswa mo setlhareng. Thala setshwantsho sa phologolo nngwe le nngwe fela ka mogatla o o farologaneng le e mengwe, jaaka Khudu ka mogatla wa tau kgotsa pitse e tilodi ka mogatla wa kolobe.
- Nna letseka la mafoko! Leba leinane ka tsenelelo. A o kgona go bona: maina a diphologolo di le nne – mafoko a mabedi a dinomoro – mafoko a le matlhano a a tlhalosang megatla?
- Itsheme o le Pela. Kwalela Mmopi lokwalo o mo kope gore a go neye tšhono e nngwe ya go fiwa mogatla.


text:
A o Letla Modimo go Bua le Wena Letsatsi le Letsatsi?
O ITEBA ga kae mo seiponeng? Ba le bantsi ba rona, re iteba letsatsi le letsatsi—gongwe e bile ke selo se re se dirang makgetlo a le mantsi ka letsatsi. Ka ntlha yang? Ka gonne re tshwenyegile ka tsela e re lebegang ka yone.
Go bala Baebele go ka tshwantshiwa le go iteba mo seiponeng. (Jakobe 1:23-25) Molaetsa o o kwadilweng mo Lefokong la Modimo o na le maatla a go re thusa go bona kafa tota re leng ka gone. Le “tlhaba gore le bo le kgaoganye moya le maikutlo.” (Bahebera 4:12) Ka mafoko a mangwe, le kgaoganya se re lebegang re le sone kafa ntle mo go se tota re leng sone kafa teng. Fela jaaka seipone se dira, le re bontsha mo re tshwanetseng go baakanya gone.
Baebele ga e senole fela gore re tshwanetse go dira diphetogo kae mme gape e re thusa kafa re ka di dirang ka gone. Moaposetoloi Paulo o ne a kwala jaana: “Lokwalo lotlhe lo tlhotlheleditswe ke Modimo e bile lo tswela mosola mo go ruteng, mo go kgalemeleng, mo go tlhamalatseng dilo, mo go otlhayeng ka tshiamo.” (2 Timotheo 3:16, 17) Ela tlhoko melemo e meraro mo go e menè e e tlhalositsweng—go kgalemela, go tlhamalatsa dilo le go otlhaya—e akaretsa go fetola tsela e re ikutlwang ka yone le se re se dirang. Fa e le gore re iteba ka metlha mo seiponeng go bona gore a tsela e re lebegang ka yone e siame, ruri go botlhokwa le go feta gore re bale Lefoko la Modimo e leng Baebele ka metlha!
Fa Jehofa Modimo a ne a tlhoma Joshua go etelela pele setšhaba sa Iseraele, o ne a mo raya a re: “Buka eno ya molao e se ka ya tloga mo molomong wa gago, o e balele kwa tlase motshegare le bosigo, gore o tlhokomele go dira kafa go sotlhe se se kwadilweng mo go yone; gonne o tla dira gore tsela ya gago e atlege e bile o tla dira ka botlhale.” (Joshua 1:8) Ee, gore Joshua a atlege, o ne a tshwanetse go bala Lefoko la Modimo ka metlha, “motshegare le bosigo.”
Ka tsela e e tshwanang Pesalema ya ntlha e tlhalosa melemo ya go bala Baebele ka metlha fa e re: “Go itumela motho yo o sa tsamayang mo kgakololong ya baikepi, yo o sa emang mo tseleng ya baleofi, e bile a sa nna mo setulong sa basotli. Mme o natefelelwa ke molao wa ga Jehofa, o balela molao wa gagwe kwa tlase motshegare le bosigo. Mme ruri o tla nna jaaka setlhare se se jetsweng fa melatswaneng ya metsi, se se ntshang leungo la sone ka paka ya sone se dikala tsa sone tse di nang le makakaba di sa swabeng, mme sengwe le sengwe se a se dirang se tla atlega.” (Pesalema 1:1-3) Eleruri re batla go tshwana le motho yo o ntseng jalo.
Batho ba le bantsi ba itlwaeditse go bala Baebele letsatsi le letsatsi. Fa Mokeresete mongwe a ne a bodiwa lebaka la go bo a bala Baebeleletsatsi le letsatsi, o ne a araba jaana: “Fa ka letsatsi ke rapela Modimo kgapetsakgapetsa mme ke bo ke lebelela gore a nkutlwe, ke eng fa le nna ke sa mo reetse ka go bala Lefoko la gagwe letsatsi le letsatsi? Fa re batla go nna tsala e e molemo, ke eng fa e tshwanetse go nna rona fela re buang le ene?” Ke boammaaruri gore go bala Baebele go tshwana le go reetsa Modimo ka gonne re bona tsela e a lebang dilo ka yone.
Kafa o ka Kgomarelang ka Gone Thulaganyo ya go Bala Baebele ka Metlha
Gongwe o setse o lekile go simolola thulaganyo ya go bala Baebele. A o badile Baebele yotlhe? Eo ke yone tsela e e molemolemo ya go tlwaelana le diteng tsa yone. Le fa go ntse jalo, batho bangwe ba ile ba simolola ka makgetlo a le mantsi go bala Baebele yotlhe, mme ba bo ba tlogela go e bala morago ga nako e e rileng. A o kile wa diragalelwa ke seno? O ka dira eng go fitlhelela mokgele wa go bala Baebele yotlhe? Ke eng fa o sa leke dikakantsho tse pedi tse di latelang?
Rulaganya go bala Baebele fa o dira ditiro tsa letsatsi le letsatsi. Tlhopha nako e o tla kgonang go bala Baebele ka yone letsatsi le letsatsi. Gape rulaganya se o tla se dirang fa o sa kgone go e bala ka nako e o e beileng. Fa ka ntlha ya lebaka lengwe o sa kgone go bala Baebele ka nako e o e tlhophileng, tlhopha nako e nngwe gore letsatsi le se ka la feta o sa bala Lefoko la Modimo. Fa o dira jalo o tla bo o etsa sekao sa Baberea ba bogologolo. Re bolelelwa jaana ka bone: “Ba ne ba amogela lefoko ka mogopolo o o tlhagafetseng thata, ba tlhatlhoba Dikwalo ka kelotlhoko letsatsi le letsatsi gore a dilo tseno di ne di ntse jalo.”—Ditiro 17:11.
Ipeele mokgele. Ka sekai, fa o bala dikgaolo tsa Baebele di le tharo go ya go tse tlhano letsatsi le letsatsi, o ka kgona go bala Baebele yotlhe ka ngwaga. Tšhate e e mo ditsebeng tse di latelang e bontsha gore seno se ka dirwa jang. Ke eng fa o sa ikemisetse go leka go dirisa thulaganyo eno? Mo setlhogong se se reng “Letlha,” rulaganya gore o tla bala leng dikgaolo tse di rileng. Morago ga moo, tshwaya lebokoso la dikgaolo tse o feditseng go di bala. Go dira jalo go tla go thusa go bona gore o gatela pele jang.
Fa o feditse go bala Baebele yotlhe, o se ka wa emisa go e bala. O ka dirisa thulaganyo e e tshwanang go bala Baebele yotlhe ngwaga le ngwaga, gongwe nako le nako o simolola go bala karolo e sele. Kgotsa fa o batla go fetsa go bala Baebele ka iketlo, o ka dirisa malatsi a le mabedi kgotsa a le mararo go bala karolo nngwe le nngwe e o rulagantseng go e bala.
Nako le nako fa o bala Baebele, o tla bona dilo tse disha tse di go amang—dilo tse pele o neng o sa di lemoge. Ka ntlha yang? “Seemo sa lefatshe leno se a fetoga,” e bile matshelo a rona le maemo a fetoga ka metlha. (1 Bakorintha 7:31) Ka jalo, ikemisetse go leba seipone sa Lefoko la Modimo, e leng Baebele letsatsi le letsatsi. Ka tsela eno, o ka tlhomamisega gore o letla Modimo go bua le wena letsatsi le letsatsi.—Pesalema 16:8.


text:
1
Lefoko le ne la nna nama
1E rile mo tshimologong Lefoko la bo le ntse le le teng; Lefoko le ne le na le Modimo, mme Lefoko e ne e le Modimo. 2Le ne le na le Modimo mo tshimologong. 3Dilo tsotlhe di dirilwe ka lone, mme kwa ntle ga lone ga go a dirwa sepe sa tse di dirilweng. 4Bophelo bo ne bo le mo go lone; mme bophelo e ne e le lesedi la batho. 5Lesedi le ntse le phatsima mo lefifing mme lefifi ga le a ka la le amogela.
6Go ne ga tla motho, a romilwe ke Modimo, leina la gagwe e le Johane. 7Yoo o ne a tla go supa gore a supe ka ga lesedi, gore botlhe ba tle ba dumele ka ene. 8E ne e se ene lesedi, mme a tla go supa ka ga lesedi. 9Lesedi la boammaaruri le le bonegelang motho mongwe le mongwe e ne e le ene yo o tlang mo lefatsheng.
10O ne a le mo lefatsheng, mme lefatshe le dirilwe ka ene; fela lefatshe ga le a ka la mo itse. 11O ne a tla kwa ga gagwe, mme ba gagwe ba se ka ba mo tshola. 12Le gale, botlhe ba ba neng ba mo tshola, a ba naya tshiamelo ya go nna bana ba Modimo, e bong ba ba dumelang mo leineng la gagwe; 13ke ba ba sa tsalwang ka madi, le e seng ka thato ya nama, le e seng ka thato ya monna, mme ba tsetswe ke Modimo.
14Lefoko leo la nna nama, la aga mo go rona, ra ba ra bona kgalalelo ya lone, e le kgalalelo e e lebanyeng yo o tsetsweng a le esi, e tswa mo go Rara, a tletse bopelotlhomogi le boammaaruri.
15Johane o ne a supa ka ga gagwe, a kua a re: “Yo ke ene ke buileng ka ga gagwe ka re: ‘Yo o tlang morago ga me o a mpheta; gonne o ne a le teng, ke ise ke nne teng.’ ”
16Gonne rona rotlhe re bonye bopelotlhomogi godimo ga bopelothomogi mo botlalong jwa gagwe. 17Kana molao o neilwe ka Moše, mme bopelotlhomogi le boammaaruri di tsile ka Jesu Keresete. 18Ga go ope yo o kileng a bona Modimo ka motlha ope; Morwa yo o tsetsweng a le esi, yo o fa sehubeng sa ga Rara, ke ene yo o o boletseng.
Tshupo ya ga Johane Mokolobetsi
(Math. 3:1-12; Mar. 1:1-8; Luka 3:1-18)
19Tshupo ya ga Johane ke e: E rile Bajuta ba roma baperesiti le Balefi go ene, ba tswa Jerusalema go mmotsa gore: “O mang?”
20A ipolela, a se ka a itatola, a ipolela a re: “Ga ke Keresete.”
21Ba mmotsa ba re: “Mme o eng? A o Elia?”
A re: “Ga ke ene.”
“A ke wena moporofeti yole?”
A araba a re: “Nnyaya.”
22Ke fa ba mo raya ba re: “O mang ne? Gore re tle re ba fe karabo ba ba re romileng. O a reng ka ga gago?”
23A re:
“ ‘Ke nna lentswe la mongwe
yo o kuang mo sekakeng la re:
Siamisang tsela ya Morena!’ ”
jaaka Jesaya moporofeti a kile a bua.
24Ba ba neng ba romilwe e ne e le ba Bafarisai. 25Jaanong ba mmotsa ba re: “O kolobeletsang, fa o se Keresete, le e seng Elia le e seng moporofeti yole?”
26Johane a ba araba a re: “Nna ke kolobetsa ka metsi; mme go eme mongwe mo gare ga lona yo lo sa mo lemogeng. 27Ke ene yo o tlang morago ga me, yo ke sa tshwanelang go funolola kgole ya setlhako sa gagwe.”
28Dilo tseo di dirafetse kwa Bethania kwa moseja ga Joretane, kwa Johane o neng a le teng, a kolobetsa.
Jesu ke Kwana ya Modimo
29E rile ka letsatsi le le latelang a bona Jesu a tla go ene a re: “Bonang, Kwana ya Modimo e e tlosang boleo jwa lefatshe! 30Yo ke ene ke buileng ka ga gagwe ka re: ‘Monna o e tla morago ga me, yo o mphetang; gonne o ne a le teng, ke ise ke nne teng.’ 31Le nna ke ne ke sa mo lemoge, mme ke tlile go kolobetsa ka metsi gore ene a tle a senolelwe Iseraele.”
32Johane a ba a supa a re: “Ke bonye Mowa o fologa jaaka lephoi, o tswa legodimong, wa nna mo go ene. 33Le nna ke ne ke sa mo lemoge; mme ene yo o nthomileng go kolobetsa ka metsi a nthaya a re: ‘Ene yo ò tla bonang Mowa o fologela go ene, o nna mo go ene, ke ene yo o kolobetsang ka Mowa o o Boitshepo.’ 34Ke bonye, ka ba ka supa gore yo ke Morwa Modimo.”
Barutwa ba ntlha ba ga Jesu
35Ya re ka moso Johane a bo a eme gape, a na le barutwa ba gagwe ba le babedi; 36a leba Jesu a ntse a tsamaya, a ba a re: “Bonang, Kwana ya Modimo!”
37Barutwa ba babedi bao ba mo utlwa a bua, ba be ba sala Jesu morago. 38Jesu a retologa, a ba bona ba mo setse morago, a ba raya a re: “Lo batlang?”
Ba mo raya ba re: “Rabbi,” (mo phetolelong ke go re: Moruti) “o nna kae?”
39A ba raya a re: “Tlaang lo bone.” Ba tla, ba bona fa a nnang teng, ba be ba tlhola nae letsatsi leo. Nako e ne e ka nna ya bone thapama.
40Andrea, morwa-rraagwe Simone Petoro, e ne e le mongwe wa ba babedi ba ba neng ba utlwile Johane, ba mo sala morago. 41Yo a bona Simone morwa-rraagwe pele, a mo raya a re: “Re bonye Mesia,” mo phetolelong ke go re: Motlodiwa (Keresete). 42A ba a mo isa go Jesu.
Jesu a mo leba a re: “O Simone, morwa Jona; o tla bidiwa Kefa,” mo phetolelong ke go re: Lefika (Petoro).
Filipo le Nathanaele
43Ya re ka moso Jesu a rata go ya kwa Galelea, a bona Filipo, a mo raya a re: “Ntshale morago!” 44Filipo e ne e le wa kwa Betsaita, motse wa ga gabo Andrea le Petoro. 45Filipo a bona Nathanaele, a mo raya a re: “Re bonye yo Moše a kwadileng ka ga gagwe mo molaong, le bone baporofeti, e bong Jesu, morwa Josefa wa Nasaretha.”
46Nathanaele a mo raya a re: “A sengwe se se molemo se ka tswa kwa Nasaretha?”
Filipo a mo raya a re: “Tlaa o bone!”
47Jesu a bona Nathanaele a tla go ene, a bua ka ga gagwe a re: “Bonang, Moiseraele wa nnete yo go se nang boferefere mo go ene!”
48Nathanaele a mo raya a re: “O nkitse jang?”
Jesu a mo araba a re: “Ke go bonye o le fa tlase ga setlhare sa mofeie, Filipo a ise a go bitse.”
49Nathanaele a mo fetola a re: “Moruti, ke wena Morwa Modimo, ke wena kgosi ya Iseraele.”
50Jesu a mo fetola a re: “A o dumela ka gonne ke go reile ka re: ‘Ke go bonye fa tlase ga mofeie’? O tla bona dilo tse dikgolo bogolo go tse.” 51A ba a mo raya a re: “Ammaaruri, ammaaruri ke lo raya ke re: Go tloga jaanong lo tla bona legodimo le bulegile, le baengele ba Modimo ba tlhatloga, ba be ba fologela mo go Morwa-Motho.”